Κυρίες και κύριοι συνάδελφοι, αρχίζει η συνεδρίαση. Να ευχηθώ καλό μήνα. [[Σημείωση: Ο παρακάτω πίνακας περιεχομένων δεν αποτελεί το τελικό κείμενο, διότι εκκρεμούν ορθογραφικές και συντακτικές διορθώσεις]] Έχω την τιμή να ανακοινώσω στο Σώμα το δελτίο επικαίρων ερωτήσεων της Δευτέρας 4 Φεβρουαρίου 2019. Α. ΕΠΙΚΑΙΡΕΣ ΕΡΩΤΗΣΕΙΣ Πρώτου Κύκλου (Άρθρο 130 παράγραφοι 2 και 3 του Κανονισμού της Βουλής) 1. Η με αριθμό 307/28-1-2019 επίκαιρη ερώτηση του Βουλευτή Τρικάλων της Νέας Δημοκρατίας κ. Κωνσταντίνου Σκρέκα προς τον Υπουργό Οικονομικών, με θέμα: «Υγιείς ξενοδοχειακές επιχειρήσεις κινδυνεύουν με “λουκέτο” λόγω καταλογισμού ΦΠΑ». 2. Η με αριθμό 299/28-1-2019 επίκαιρη ερώτηση του Βουλευτή Σερρών της Δημοκρατικής Συμπαράταξης κ. Μιχαήλ Τζελέπη προς τον Υπουργό Προστασίας του Πολίτη, με θέμα: «Αυξημένη η παραβατικότητα στον Νομό Σερρών και υποστελεχωμένη η Διεύθυνση Αστυνομίας Σερρών». 3. Η με αριθμό 312/29-1-2019 επίκαιρη ερώτηση του Βουλευτή Ηρακλείου του Κομμουνιστικού Κόμματος Ελλάδας κ. Εμμανουήλ Συντυχάκη προς τον Υπουργό Υγείας, σχετικά με τις «επιπτώσεις στη λειτουργία των υπηρεσιών και των συνθηκών εργασίας σε υπηρεσίες του «Βενιζέλειου Νοσοκομείου» από την πυρκαγιά που εκδηλώθηκε στα πρώην κτήρια του Πανεπιστημίου Κρήτης στις 23 Σεπτεμβρίου». B. ΕΠΙΚΑΙΡΕΣ ΕΡΩΤΗΣΕΙΣ Δεύτερου Κύκλου (Άρθρο 130 παράγραφοι 2 και 3 του Κανονισμού της Βουλής) 1. Η με αριθμό 313/29-1-2019 επίκαιρη ερώτηση του Βουλευτή Λέσβου του Κομμουνιστικού Κόμματος Ελλάδας κ. Σταύρου Τάσσου προς τον Υπουργό Υγείας, με θέμα: «Πολύ σοβαρά προβλήματα στο Γενικό Νοσοκομείο Σάμου». 2. Η με αριθμό 314/29-1-2019 επίκαιρη ερώτηση του Βουλευτή Αιτωλοακαρνανίας του Κομμουνιστικού Κόμματος Ελλάδας κ. Νικολάου Μωραΐτη προς τον Υπουργό Υγείας, με θέμα: «Προβλήματα στη λειτουργία του Κέντρου Φυσικής Ιατρικής και Αποκατάστασης (ΚΕΦΙΑΠ) Αμφιλοχίας». 3. Η με αριθμό 283/21-1-2019 επίκαιρη ερώτηση του Βουλευτή Ηλείας της Δημοκρατικής Συμπαράταξης κ. Ιωάννη Κουτσούκου προς τον Υπουργό Οικονομικών, με θέμα: «Η σκοπιμότητα και η μεθόδευση της μεταφοράς στο Υπερταμείο κατ' απαίτηση των δανειστών πενήντα ενός ακινήτων του δημοσίου στον Δήμο Πύργου». 4. Η με αριθμό 281/21-1-2019 επίκαιρη ερώτηση του Ανεξάρτητου Βουλευτή Β΄ Πειραιώς κ. Δημητρίου Καμμένου προς τον Υπουργό Οικονομικών, με θέμα: «ΕΝΦΙΑ Οικοδομικών Συνεταιρισμών». 5. Η με αριθμό 262/9-1-2019 επίκαιρη ερώτηση του Βουλευτή Επικρατείας του Λαϊκού Συνδέσμου - Χρυσή Αυγή κ. Χρήστου Παππά προς τον Υπουργό Εθνικής Άμυνας, με θέμα: «Επιτακτική ανάγκη αυξήσεως της στρατιωτικής θητείας». ΑΝΑΦΟΡΕΣ - ΕΡΩΤΗΣΕΙΣ (Άρθρο 130 παράγραφος 5 του Κανονισμού της Βουλής) 1. Η με αριθμό 3143/281/7-11-2018 ερώτηση και αίτηση κατάθεσης εγγράφων του Βουλευτή Δράμας της Νέας Δημοκρατίας κ. Δημητρίου Κυριαζίδη προς τον Υπουργό Υγείας, σχετικά «με τη λειτουργία της Οφθαλμολογικής Κλινικής του Γενικού Νοσοκομείου Δράμας». 2. Η με αριθμό 3876/29-11-2018 ερώτηση του Βουλευτή Α΄ Θεσσαλονίκης του Κομμουνιστικού Κόμματος Ελλάδας κ. Ιωάννη Δελή προς τον Υπουργό Υγείας, σχετικά με την «επιστροφή χρηματικών ποσών που παρακρατήθηκαν στο πλαίσιο της διαθεσιμότητας σε εκατόν ενενήντα επτά εργαζόμενους νοσοκομείων της Θεσσαλονίκης». 3. Η με αριθμό 2932/31-10-2018 ερώτηση του Βουλευτή Β΄ Αθηνών της Δημοκρατικής Συμπαράταξης κ. Γεωργίου - Δημητρίου Καρρά προς τον Υπουργό Οικονομικών, με θέμα: «Αποδέσμευση του Δημοτικού Κλειστού Γυμναστηρίου «Νίκης 2ου Λυκείου» Αγίας Βαρβάρας από το Υπερταμείο».
Κυρίες και κύριοι συνάδελφοι, εισερχόμαστε στη συζήτηση των ΕΠΙΚΑΙΡΩΝ ΕΡΩΤΗΣΕΩΝ Πριν ξεκινήσουμε τη συζήτηση των τριών ερωτήσεων που θα απαντηθούν σήμερα, θα ήθελα να σας ανακοινώσω τα εξής: Η τρίτη με αριθμό 290/22-1-2019 επίκαιρη ερώτηση πρώτου κύκλου (Β΄) του Βουλευτή Ηρακλείου του Κομμουνιστικού Κόμματος Ελλάδας κ. Εμμανουήλ Συντυχάκη προς τον Υπουργό Οικονομίας και Ανάπτυξης, σχετικά με το «Καπετανάκειο» κτήριο στο Ηράκλειο Κρήτης, δεν θα συζητηθεί λόγω κωλύματος του Βουλευτή. Η δεύτερη με αριθμό 294/22-1-2019 επίκαιρη ερώτηση πρώτου κύκλου (Α΄) του Ε΄ Αντιπροέδρου της Βουλής και Βουλευτή Δωδεκανήσου της Δημοκρατικής Συμπαράταξης κ. Δημητρίου Κρεμαστινού προς τον Υπουργό Παιδείας, Έρευνας και Θρησκευμάτων, με θέμα: «Αναιτιολόγητος αποκλεισμός καθηγητών από τη διεκδίκηση θέσεων διευθυντών εργαστηρίων και κλινικών», δεν θα συζητηθεί λόγω κωλύματος του Υπουργού Παιδείας, Έρευνας και Θρησκευμάτων κ. Κωνσταντίνου Γαβρόγλου, εξαιτίας φόρτου εργασίας. Η πρώτη με αριθμό 306/28-1-2019 επίκαιρη ερώτηση δεύτερου κύκλου (Α΄) της Βουλευτού Καστοριάς της Νέας Δημοκρατίας κ. Μαρίας Αντωνίου προς τον Υπουργό Παιδείας, Έρευνας και Θρησκευμάτων, με θέμα: «Εξέταση ενστάσεων μεταγραφών φοιτητών», δεν θα συζητηθεί λόγω κωλύματος του Υπουργού Παιδείας, Έρευνας και Θρησκευμάτων κ. Κωνσταντίνου Γαβρόγλου, εξαιτίας φόρτου εργασίας. Η δεύτερη με αριθμό 285/21-1-2019 επίκαιρη ερώτηση πρώτου κύκλου (Β΄) του Βουλευτή Έβρου της Νέας Δημοκρατίας κ. Αναστασίου Δημοσχάκη προς τον Υπουργό Παιδείας, Έρευνας και Θρησκευμάτων, με θέμα: «Μεταφορά θέσης μέλους ΔΕΠ από την Ιατρική Σχολή του Δημοκριτείου Πανεπιστημίου Θράκης στο νεοσύστατο Πανεπιστήμιο Δυτικής Αττικής», δεν θα συζητηθεί λόγω κωλύματος του Υπουργού Παιδείας, Έρευνας και Θρησκευμάτων κ. Κωνσταντίνου Γαβρόγλου, εξαιτίας φόρτου εργασίας. Η δεύτερη με αριθμό 291/22-1-2019 επίκαιρη ερώτηση δεύτερου κύκλου (Β΄) του Βουλευτή Α΄ Θεσσαλονίκης του Κομμουνιστικού Κόμματος Ελλάδας κ. Ιωάννη Δελή προς τον Υπουργό Παιδείας, Έρευνας και Θρησκευμάτων, σχετικά με τη «μεταφορά μαθητών των Μουσικών και Καλλιτεχνικών Σχολείων», δεν θα συζητηθεί λόγω κωλύματος του Υπουργού Παιδείας, Έρευνας και Θρησκευμάτων κ. Κωνσταντίνου Γαβρόγλου, εξαιτίας φόρτου εργασίας. Η δεύτερη με αριθμό 2854/29-10-2018 ερώτηση του κύκλου αναφορών και ερωτήσεων του Βουλευτή Δράμας της Νέας Δημοκρατίας κ. Δημητρίου Κυριαζίδη προς τον Υπουργό Παιδείας, Έρευνας και Θρησκευμάτων, σχετικά με «τη μεταφορά μιας θέσης μέλους ΔΕΠ από την Ιατρική Σχολή του Δημοκριτείου Πανεπιστημίου Θράκης στο νεοσύστατο Πανεπιστήμιο Δυτικής Αττικής», δεν θα συζητηθεί λόγω κωλύματος του Υπουργού Παιδείας, Έρευνας και Θρησκευμάτων κ. Κωνσταντίνου Γαβρόγλου, εξαιτίας φόρτου εργασίας. Η τρίτη με αριθμό 591/29-11-2018 αναφορά του κύκλου αναφορών και ερωτήσεων (Β΄) του Βουλευτή Ροδόπης της Δημοκρατικής Συμπαράταξης κ. Ιλχάν Αχμέτ προς τον Υπουργό Παιδείας, Έρευνας και Θρησκευμάτων, με θέμα: «Ωρολόγιο πρόγραμμα των Μουσουλμανικών ιεροσπουδαστηρίων Θράκης», δεν θα συζητηθεί λόγω κωλύματος του Υπουργού Παιδείας, Έρευνας και Θρησκευμάτων κ. Κωνσταντίνου Γαβρόγλου, εξαιτίας φόρτου εργασίας. Η δεύτερη με αριθμό 300/28-1-2019 επίκαιρη ερώτηση δεύτερου κύκλου (Α΄) του Βουλευτή Σερρών της Δημοκρατικής Συμπαράταξης κ. Μιχαήλ Τζελέπη προς τον Υπουργό Οικονομίας και Ανάπτυξης, με θέμα: «Αδιέξοδη η κατάσταση της Ελληνικής Βιομηχανίας Ζάχαρης (ΕΒΖ)», δεν θα συζητηθεί λόγω κωλύματος του Αναπληρωτή Υπουργού Οικονομίας και Ανάπτυξης κ. Αστέριου Πιτσιόρλα, εξαιτίας κυβερνητικής αποστολής στο εσωτερικό. Η πρώτη με αριθμό 4556/21-12-2018 ερώτηση του κύκλου αναφορών και ερωτήσεων (Α΄) του Βουλευτή Ηρακλείου της Δημοκρατικής Συμπαράταξης κ. Βασιλείου Κεγκέρογλου προς τον Υπουργό Επικρατείας και Κυβερνητικό Εκπρόσωπο, με θέμα: «εξακολουθεί να εμμένει το Υπουργείο Ναυτιλίας στην απαράδεκτη εξαίρεση της Κρήτης από το Μεταφορικό Ισοδύναμο», δεν θα συζητηθεί λόγω κωλύματος του Υπουργού Επικρατείας και Κυβερνητικού Εκπροσώπου κ. Δημητρίου Τζανακόπουλου, εξαιτίας του ότι θα βρίσκεται στο Ηράκλειο Κρήτης. Η έκτη με αριθμό 279/15-1-2019 επίκαιρη ερώτηση δεύτερου κύκλου (Β΄) του Βουλευτή Ηρακλείου της Δημοκρατικής Συμπαράταξης κ. Βασιλείου Κεγκέρογλου προς τον Υπουργό Ναυτιλίας και Νησιωτικής Πολιτικής, με θέμα: «Άμεσες ενέργειες για να ενταχθεί η Κρήτη στο Μεταφορικό Ισοδύναμο», δεν θα συζητηθεί λόγω κωλύματος του Αναπληρωτή Υπουργού Ναυτιλίας και Νησιωτικής Πολιτικής κ. Νεκτάριου Σαντορινιού, εξαιτίας του ότι έχει ξανασυζητηθεί η ίδιου περιεχομένου ερώτηση του ιδίου Βουλευτή. Τώρα, βέβαια, πρώτη φορά βλέπω τέτοια αιτιολογία. Η πρώτη με αριθμό 4253/12-12-2018 ερώτηση του κύκλου αναφορών και ερωτήσεων (Β΄) του Βουλευτή Αργολίδας του Συνασπισμού Ριζοσπαστικής Αριστεράς κ. Ιωάννη Γκιόλα προς τον Υπουργό Περιβάλλοντος και Ενέργειας, σχετικά με «την ατμοσφαιρική ρύπανση στο Ναύπλιο από πυρηνελαιουργείο στην παραλιακή οδό Νέας Κίου στον μυχό του Αργολικού Κόλπου», δεν θα συζητηθεί λόγω του ότι ο Βουλευτής ικανοποιήθηκε από τη γραπτή απάντηση. Η τρίτη με αριθμό 309/28-1-2019 επίκαιρη ερώτηση πρώτου κύκλου (Α΄) του Βουλευτή Β΄ Θεσσαλονίκης των Ανεξαρτήτων Ελλήνων κ. Αριστείδη Φωκά προς τον Υπουργό Εσωτερικών, με θέμα: «Κοινωνικές Δομές Δήμων», δεν θα συζητηθεί λόγω κωλύματος του Υπουργού Εσωτερικών κ. Αλέξανδρου Χαρίτση, εξαιτίας φόρτου εργασίας. Η τρίτη με αριθμό 269/14-1-2019 επίκαιρη ερώτηση δεύτερου κύκλου (Β΄) του Βουλευτή Α΄ Πειραιώς της Νέας Δημοκρατίας κ. Κωνσταντίνου Κατσαφάδου προς τον Υπουργό Εσωτερικών, με θέμα: «Η κυβέρνηση προαναγγέλλει επιλεκτική κατάτμηση δήμων με μικροκομματικά κριτήρια, λίγο πριν τις δημοτικές εκλογές, προκαλώντας σύγχυση και αναστάτωση», δεν θα συζητηθεί λόγω κωλύματος του Υπουργού Εσωτερικών κ. Αλέξανδρου Χαρίτση, εξαιτίας φόρτου εργασίας. Η τέταρτη με αριθμό 265/11-1-2019 επίκαιρη ερώτηση δεύτερου κύκλου (Β΄) του Βουλευτή Αρκαδίας της Δημοκρατικής Συμπαράταξης κ. Οδυσσέα Κωνσταντινόπουλου προς τον Υπουργό Εσωτερικών, με θέμα: «Σε ποιο στάδιο βρίσκεται η υλοποίηση του έργου προσέλκυσης επισκεπτών στη Λίμνη Λάδωνα, ύψους 1.289.618 ευρώ;», δεν θα συζητηθεί λόγω κωλύματος του Υπουργού Εσωτερικών κ. Αλέξανδρου Χαρίτση, εξαιτίας φόρτου εργασίας. Η πέμπτη με αριθμό 270/14-1-2019 επίκαιρη ερώτηση δεύτερου κύκλου (Β΄) του Βουλευτή Λέσβου της Νέας Δημοκρατίας κ. Χαράλαμπου Αθανασίου προς τον Υπουργό Εσωτερικών, με θέμα: «Διάσπαση του Δήμου Λέσβου», δεν θα συζητηθεί λόγω κωλύματος του Υπουργού Εσωτερικών κ. Αλέξανδρου Χαρίτση, εξαιτίας φόρτου εργασίας. Για όλες αυτές τις αιτιολογίες υπάρχει και η σχετική επιστολή από τον Γραμματέα της Κυβέρνησης κ. Ακρίτα Καϊδατζή.
Κύριε Πρόεδρε, μου επιτρέπετε; Θέλω να πω δυο λόγια για τις ερωτήσεις.
Τι θέλετε, κύριε Κεγκέρογλου; Ορίστε, έχετε τον λόγο για δυο λεπτά.
Κύριε Πρόεδρε, είναι ένα φαινόμενο που υπήρχε εδώ και καιρό, να μην προσέρχονται οι Υπουργοί να απαντούν σε ερωτήσεις των Βουλευτών στο πλαίσιο κοινοβουλευτικού ελέγχου. Όμως, έχει αρχίσει και παίρνει επικίνδυνες διαστάσεις κοινοβουλευτικά και αυτό ακριβώς που διαβάσατε, δηλαδή οι αιτιολογίες για τη μη προσέλευση, είναι που με κάνει να τονίζω αυτό τον χαρακτήρα των δήθεν κωλυμάτων. Δεν μπορεί ο κ. Τζανακόπουλος, ο οποίος ήταν υποχρεωμένος να είναι σήμερα εδώ για να απαντήσει στην ερώτησή μου, να είναι σε κομματική εκδήλωση στο Ηράκλειο και να δηλώνει φόρτο εργασίας! Δεν μπορεί ο κ. Σαντορινιός, αρμόδιος Υπουργός Ναυτιλίας, να λέει ότι έχει ξανασυζητηθεί παρόμοιο θέμα. Όλα αυτά είναι φαινόμενα τα οποία είναι εις βάρος του κοινοβουλευτικού ελέγχου και γενικότερα της λειτουργίας του Κοινοβουλίου. Εκτός του ότι θα παρακαλούσα να γίνει ξανά συζήτηση και με τη δική σας πρωτοβουλία ως Αντιπροέδρου - διότι εγώ το έχω θέσει πολλές φορές στον κύριο Πρόεδρο - στην επόμενη Διάσκεψη των Προέδρων, θα ήθελα να πω ότι το αντικείμενο και των δύο ερωτήσεων - που αφορούν στην εξαίρεση χωρίς δικαιολογία, την αντισυνταγματική εξαίρεση της Κρήτης από 1-1-2019 από το Μεταφορικό Ισοδύναμο - , είναι ένα πολύ σοβαρό θέμα για να αντιμετωπίζεται με αυτή τη στάση από την πλευρά της Κυβέρνησης. Εγώ είμαι υποχρεωμένος να την καταγγείλω και πολιτικά και κοινοβουλευτικά και με όλους τους τόνους. Δυστυχώς, είναι η απαξίωση του Κοινοβουλίου και, βέβαια, η ευθέως αρνητική στάση έναντι της Κρήτης και των Κρητικών, που από την 1η Ιανουαρίου 2019 χάνουν κάθε μήνα δέκα έως δεκαπέντε εκατομμύρια, από τα υψηλότερα κόστη μεταφορικών τα οποία επιβαρύνονται. Ευχαριστώ που μου δώσατε τον λόγο.
Κατ' αρχάς, κύριε Κεγκέρογλου, η επίσημη αιτιολογία - γιατί οφείλω να το πω εγώ - για τον κ. Τζανακόπουλο είναι «κυβερνητική αποστολή στο Ηράκλειο της Κρήτης».
Κομματική εκδήλωση έχει.
Ναι, απλώς εγώ λέω την επίσημη αιτιολογία. Είμαι υποχρεωμένος να το πω. Για τον κ. Σαντορινιό και εγώ, με τόσα χρόνια που έχω εδώ, δεν συμφωνώ. Γιατί μπορεί μεν να έχει απαντηθεί, αλλά μπορεί να έχει προκύψει κάτι καινούργιο για το ίδιο θέμα. Δεν είναι αιτιολογία αυτή για να μην απαντιέται η ερώτηση. Βεβαίως, είσαστε μέλος της Διάσκεψης των Προέδρων. Έχετε δίκιο. Και εσείς το έχετε βάλει, όλοι το έχουμε βάλει αυτό το θέμα. Ο Πρόεδρος - να μην τον αδικώ - προσπαθεί να συμμαζέψει την κατάσταση. Σήμερα μέτρησα ότι τρεις επίκαιρες ερωτήσεις θα συζητηθούν και καμμιά εικοσαριά δεν θα συζητηθούν για διάφορους λόγους. Εντάξει. Πριν προχωρήσουμε στη συζήτηση της πρώτης για σήμερα επίκαιρης ερώτησης, έχω την τιμή να ανακοινώσω στο Σώμα ότι η Διαρκής Επιτροπή Παραγωγής και Εμπορίου και η Διαρκής Επιτροπή Οικονομικών Υποθέσεων καταθέτουν την έκθεσή τους στο σχέδιο νόμου του Υπουργείου Οικονομίας και Ανάπτυξης: «Κύρωση της από 31 Δεκεμβρίου 2018 Πράξης Νομοθετικού Περιεχομένου «Παράταση δυνατότητας εξαίρεσης κύριας κατοικίας από τη ρευστοποίηση δυνάμει του ν.3869/2010 (Α΄ 130), παράταση μειωμένων συντελεστών ΦΠΑ στα νησιά Λέρο, Λέσβο, Κω, Σάμο και Χίο και επέκταση εφαρμογής του μέτρου του “Μεταφορικού Ισοδύναμου»” του ν.4551/2018»» Προχωράμε στη συζήτηση της πρώτης με αριθμό 286/21-1-2019 επίκαιρη ερώτηση δεύτερου κύκλου (Β΄) της Βουλευτού Β΄ Αθηνών της Νέας Δημοκρατίας κ. Άννας - Μισέλ Ασημακοπούλου προς τον Υπουργό Ψηφιακής Πολιτικής, Τηλεπικοινωνιών και Ενημέρωσης, σχετικά με την οικονομική κατάσταση των Ελληνικών Ταχυδρομείων. Θα απαντήσει ο Υπουργός Ψηφιακής Πολιτικής, Τηλεπικοινωνιών και Ενημέρωσης κ. Νικόλαος Παππάς. Ορίστε, κυρία Ασημακοπούλου, έχετε τον λόγο.
Ευχαριστώ, κύριε Πρόεδρε. Καλημέρα και καλό μήνα, κύριε Υπουργέ. Δίπαξ έχουμε συζητήσει για το θέμα των ΕΛΤΑ, μία φορά για τις προσλήψεις στα «ΕΛΤΑ COURIER» - παρεμπιπτόντως διαβάζω σήμερα και κάποια δημοσιεύματα για καινούργια σκάνδαλα, αλλά δεν θα το συζητήσουμε αυτό σήμερα - και δεύτερη φορά για τη ΔΕΗ και για την παρακράτηση των χρημάτων που έπρεπε να καταβληθούν από τους λογαριασμούς, αλλά ούτε αυτό είναι αντικείμενο της σημερινής ερώτησης. Έτσι κι αλλιώς μαθαίνω ότι ετοιμάζετε μια επικοινωνιακού τύπου φιέστα, από αυτές που συνηθίζετε, για να πανηγυρίσετε για το αυτονόητο, δηλαδή ότι θα αρχίσετε να πληρώνετε τους λογαριασμούς της ΔΕΗ με τα χρήματα του κόσμου, μπας και εμπιστευτούν ξανά τα ΕΛΤΑ. Σε κάθε περίπτωση σήμερα, κύριε Υπουργέ, είμαστε εδώ, γιατί με βάση δημοσιεύματα, αλλά και δελτία τύπου που έχουν βγει από τους εργαζόμενους, κατά τη διάρκεια της πρόσφατης απεργίας τους, ακούμε ότι τα ΕΛΤΑ βρίσκονται σε τόσο δεινή οικονομική κατάσταση που με το ζόρι μέχρι τις εκλογές - όποτε τις κάνετε αυτές - μπορούν να σταθούν όρθια και να ανταποκρίνονται στις υποχρεώσεις τους. Οπότε εγώ θα ξεκινήσω - με μικρή ανοχή από εσάς, κύριε Πρόεδρε, και σας ευχαριστώ γι' αυτό - με δέκα πολύ συγκεκριμένες ερωτήσεις. Σας προϊδεάζω, κύριε Υπουργέ, ότι υπάρχουν κάποιες απαντήσεις από τις θεσμικές συναντήσεις που έχω κάνει με τα ταχυδρομεία - όπου έχω αφήσει και κενό δίπλα για να σημειώνω - και θα συζητήσω με πολύ συγκεκριμένα στοιχεία, για να μιλάμε με επιχειρηματολογία και όχι με επικοινωνιακού τύπου κορώνες για το θέμα αυτό, που είναι εξόχως σημαντικό. Ξεκινάω, λοιπόν. Πρώτον, ποιες είναι οι σωρευτικές ζημιές των ΕΛΤΑ μέχρι σήμερα; Το νούμερο παρακαλώ. Δεύτερον, ποια είναι η σωρευτική λειτουργική ζημία των ετών 2019-2021; Το νούμερο παρακαλώ. Τρίτον, ποιες είναι οι αναπροσαρμογές EBITDA για τα έτη 2018, 2019, 2020, 2021; Επίσης, το νούμερο παρακαλώ. Τέταρτον, ποιο υπολογίζετε ότι θα είναι το ταμειακό έλλειμμα από το 2019 έως το 2021; Πέμπτον, ποια είναι η οφειλή των ΕΛΤΑ προς τον ΕΦΚΑ από ασφαλιστικές εισφορές; Έκτον, ποια είναι η οφειλή των ΕΛΤΑ προς το Ταμείο Παρακαταθηκών και Δανείων από το δάνειο που έχουν πάρει τα Ελληνικά Ταχυδρομεία; Έβδομον, ποια είναι η οφειλή σε άλλους φορείς για λογαριασμό των οποίων εισπράττονται χρήματα; Και σας είπα ότι δεν αναφέρομαι στη ΔΕΗ, το έχουμε συζητήσει αυτό το θέμα. Αναφέρομαι στην απόδοση σε τραπεζικά ιδρύματα από τα δάνεια που έχουν πάρει υπάλληλοι από την Eurobank - που τώρα αν δεν απατώμαι έχουν δοθεί σε ιρλανδικά funds - και έχουν παρακρατηθεί από τον μισθό τους και πρέπει να αποδοθούν στα τραπεζικά αυτά ιδρύματα, δηλαδή στα ιρλανδικά funds για την απόδοση των δόσεων των δανείων. [[Στο σημείο αυτό κτυπάει το κουδούνι λήξεως του χρόνου ομιλίας της κυρίας Βουλευτού]] Όγδοον - το οποίο είναι ιδιαιτέρως σημαντικό και το λέω με πολύ μεγάλη συναίσθηση και ευαισθησία - για τον λογαριασμό GIRO. Αυτός είναι ο λογαριασμός, όπως ξέρετε, μέσω του οποίου πληρώνονται οι συντάξεις των ασφαλιστικών ταμείων, αλλά και τα επιδόματα. Έχει γίνει κάποιος έλεγχος για να εξακριβωθεί αν υπάρχει κάποιο έλλειμμα εκεί; Και αν ναι, ποιο είναι αυτό; Και δύο ερωτήσεις που επιδέχονται ως απάντηση «ναι» ή «όχι» και όχι τόσο πολύ ποσά. Το ένα είναι για το θέμα της καθολικής υπηρεσίας. Δεν συνοψίζω αυτά που έχουν ήδη γίνει, δεν διαφωνούμε ως προς τα στοιχεία. Η ερώτηση είναι αν σκοπεύετε να υποβάλλετε αίτημα στην Ευρωπαϊκή Επιτροπή Ανταγωνισμού, όσον αφορά τα 82,9 εκατομμύρια ευρώ της περιόδου 2013-2015 τα οποία δεν έχουν ζητηθεί. Ναι ή όχι; Και έρχομαι και στην τελευταία ερώτηση. Υπάρχει κάποιο σχέδιο βιωσιμότητας για τα ΕΛΤΑ; Ποιος το εκπονεί; Το σχέδιο αυτό περιλαμβάνει κλείσιμο καταστημάτων και απολύσεις εργαζομένων; Ναι ή όχι; Ευχαριστώ πολύ και για την ανοχή σας, κύριε Πρόεδρε.
Ο κύριος Υπουργός έχει τον λόγο, με τη σχετική ανοχή. Και επειδή καυτηριάζω τους Υπουργούς που λείπουν εκ συστήματος, να λέω και καλές κουβέντες, τουλάχιστον όταν Προεδρεύω εγώ. Ο κ. Παππάς είναι παρών, όπως και ο κ. Βίτσας. Ο κ. Δημαράς είναι η πρώτη φορά που μου τυχαίνει. Ορίστε, κύριε Υπουργέ, έχετε τον λόγο.
Και όταν καλούμαι να απαντήσω εγώ, είναι πάντα ο κ. Κακλαμάνης στην Έδρα.
Ναι, εγώ οσάκις είμαι εγώ, δεν έχω δει να μην έρχεστε. Δεν ξέρω τι κάνετε σε άλλους συναδέλφους.
Ευχαριστώ, κύριε Πρόεδρε. Η ιστορία των ΕΛΤΑ είναι μία ιστορία, όπως έχω πει κατ' επανάληψη, μιας μεθοδευμένης εγκατάλειψης κάποιας πολύ κρίσιμης δημόσιας υποδομής. Και αυτό δεν έγινε τυχαία. Νομίζω, ήταν στον πυρήνα των πολιτικών επιλογών των προηγούμενων κυβερνήσεων. Τα ΕΛΤΑ προικοδοτήθηκαν το '98 με 400 εκατομμύρια ευρώ, υποτίθεται για την ανασυγκρότησή τους. Δεν έγινε τίποτα για να τα προσαρμόσει στις νέες τεχνολογικές εξελίξεις. Ξοδεύτηκαν αμέτρητα χρήματα για να αγοραστούν μηχανήματα τα οποία διευκόλυναν τη διανομή επιστολών, οι οποίες επιστολές βεβαίως μοιραία ξεπεράστηκαν από τις τεχνολογικές εξελίξεις. Ο τζίρος που υπάρχει στην ταχυδρομική αγορά για τις επιστολές έχει μειωθεί κατά 60% τα τελευταία χρόνια. Έρχομαι στην αποζημίωση καθολικής υπηρεσίας. Καμμία αποζημίωση καθολικής υπηρεσίας από τις προηγούμενες κυβερνήσεις. Έγινε ένα αίτημα το 2014 από το Υπουργείο Υποδομών, το οποίο είχε τότε και την ευθύνη της αγοράς των ταχυδρομείων και του κλάδου των ταχυδρομείων. Βεβαίως, το αίτημα απερρίφθη από το Γενικό Λογιστήριο του Κράτους, διότι καλώς το Γενικό Λογιστήριο του Κράτους εξήγησε ότι δεν υπάρχει το σχετικό νομοθετικό πλαίσιο που να επιτρέψει την καταβολή αποζημίωσης καθολικής υπηρεσίας στα ΕΛΤΑ. Πάρθηκε η νομοθετική πρωτοβουλία για να υπάρχει θεραπεία αυτού του ελλείματος; Δεν πάρθηκε. Μηδέν εις το πηλίκον, λοιπόν, προς τα ΕΛΤΑ από το κράτος για την καθολική υπηρεσία. Τα ΕΛΤΑ, επίσης, απώλεσαν ένα πολύ σημαντικό περιουσιακό τους στοιχείο: Τη συμμετοχή τους στο Ταχυδρομικό Ταμιευτήριο με το σπάσιμο της τράπεζας σε καλή και κακή. Μιλάμε για περιουσιακό στοιχείο ύψους 200 εκατομμυρίων ευρώ. Τι κάναμε εμείς; Φέραμε τη σχετική τροπολογία, έχουμε ήδη καταβάλει την αποζημίωση για τα έτη 2013 έως 2016 και τις επόμενες ημέρες καταβάλλεται και για το έτος 2017. Άρα, μιλάμε για 75 εκατομμύρια ευρώ. Ταυτόχρονα, η Εθνική Επιτροπή Τηλεπικοινωνιών και Ταχυδρομείων διενεργεί μελέτη για τον εκσυγχρονισμό του Οργανισμού και την προσαρμογή στις ανάγκες των πολιτών. Τον Απρίλιο του 2017 υπεγράφη από το Υπουργείο μας και τα ΕΛΤΑ η σύμβαση για την παροχή καθολικής υπηρεσίας για διάστημα έξι χρόνων. Και βεβαίως, έχουμε κάνει και τις απαραίτητες ενέργειες, είμαστε λίγο πριν την ολοκλήρωση κοινής υπουργικής απόφασης με το Υπουργείο Οικονομικών για τον καθορισμό επιμερισμού του κόστους της καθολικής υπηρεσίας, το λεγόμενο «Ταμείο Αντιστάθμισης», όπου όλοι οι συμμετέχοντες στον ταχυδρομικό κλάδο και στην αγορά των ταχυδρομείων συμμετέχουν στο κόστος και επιμερίζονται το κόστος κάλυψης της καθολικής υπηρεσίας. Τέλος, έχουμε κάνει προσπάθειες, οι οποίες έχουν αποδώσει μέχρι στιγμής διότι τα ΕΛΤΑ είχαν απαιτήσεις από άλλους οργανισμούς του δημοσίου, οι οποίες ανέρχονταν σε κάποιες δεκάδες εκατομμύρια. Έχουν εισπράξει 45 εκατομμύρια ευρώ μέχρι στιγμής και νομίζω ότι το υπόλοιπο είναι γύρω στα 25 εκατομμύρια. Η κ. Ασημακοπούλου στην πρώτη της τοποθέτηση έβαλε κάποιες ερωτήσεις οι οποίες δεν υπήρχαν στο κείμενο της επίκαιρης ερώτησης. Εάν υπήρχαν στο κείμενο της επίκαιρης ερώτησης, θα μπορούσα να την έχω παραπέμψει στους αρμοδίους και βεβαίως, να απευθυνθώ και στις υπηρεσίες και να μου δώσουν τις κατάλληλες απαντήσεις. Τα ΕΛΤΑ αυτή τη στιγμή έχουν περάσει στο Ταμείο Συμμετοχών. Το Υπουργείο Οικονομικών διόρισε διοίκηση τον Αύγουστο που μας πέρασε. Το Υπουργείο Ψηφιακής Πολιτικής έχει την ευθύνη για τα ρυθμιστικά και τα νομοθετικά ζητήματα της αγοράς των ταχυδρομείων, όχι για τη λειτουργία της εταιρείας πλέον. Αυτό νομίζω ότι πρέπει να είναι καθαρό και για τον μεταξύ μας διάλογο. Και βεβαίως, εάν εγκαίρως έχουμε και τα ερωτήματα, μπορούμε στο πλαίσιο των αρμοδιοτήτων μας να απαντούμε. Τα υπόλοιπα στη δευτερολογία μου. Ευχαριστώ, κύριε Πρόεδρε.
Ορίστε, κυρία Ασημακοπούλου, έχετε τον λόγο.
Ευχαριστώ, κύριε Πρόεδρε. Κύριε Υπουργέ, νομίζω μετά από σχεδόν τέσσερα χρόνια διακυβέρνησης θα έπρεπε να έχουμε εξαντλήσει τη συζήτηση για το παρελθόν. Προφανώς, αυτό δεν έχει συμβεί. Δεν σκοπεύω να απαντήσω διεξοδικά σε αυτά που είπατε. Μόνο σε δύο θα αναφερθώ. Η απελευθέρωση της ταχυδρομικής αγοράς, όπως ξέρετε, έγινε με τον ν.4053/2012. Δεδομένου ότι η παροχή καθολικής υπηρεσίας είναι εξαιρετικά σημαντική για τη διασφάλιση της κοινωνικής συνοχής, δηλαδή να μπορούν να παίρνουν γράμματα στα ακριτικά χωριά όταν αυτό δεν συμφέρει οικονομικά, σας ενημερώνω - και νομίζω ότι το ξέρετε - ότι η Νέα Δημοκρατία από τον Οκτώβριο του 2014 είχε εξασφαλίσει την έγκριση της Ευρωπαϊκής Επιτροπής για την αποζημίωση 15 εκατομμύρια ευρώ ετησίως. Και είχε εξασφαλίσει αυτό το πράγμα για το 2013 και για το 2014, αλλά και για τον προϋπολογισμό του 2015 με βάση κοστολογικές μελέτες. Η δημοσίευση της έγκρισης έγινε τον Οκτώβριο του 2014. Θα είχε προχωρήσει αυτό, αλλά τι να κάνουμε; Ρίξατε την Κυβέρνηση με την εκλογή του Προέδρου της Δημοκρατίας. Αυτά, λοιπόν, για την ιστορία του πράγματος. Το μόνο που έχετε κάνει εσείς, εκτός από το να εκταμιεύσετε τα χρήματα γύρω στα Χριστούγεννα, μερικές μέρες πριν τα Χριστούγεννα, είναι να φέρετε άλλη μία τροπολογία, με την οποία παρακάμπτεται η μέχρι τώρα προβλεπόμενη διαδικασία για την επαλήθευση του ποσού πρώτα και μετά για την καταβολή του. Και αυτό για να κρατήσετε τα ΕΛΤΑ στον αναπνευστήρα. Αντιλαμβάνομαι πλήρως ποιο είναι το θεσμικό πλαίσιο σε σχέση με τα ΕΛΤΑ, κύριε Υπουργέ. Έχετε την εποπτεία, όμως, των ΕΛΤΑ. Αυτό σημαίνει ότι πρέπει να σας ενδιαφέρουν και τα οικονομικά στοιχεία. Και επειδή με εγκαλείτε ότι δεν ήμουν συγκεκριμένη στις ερωτήσεις που σας έκανα, σας διαβάζω το κείμενο της επίκαιρης ερώτησης, το οποίο περιλαμβάνει ακριβώς αυτά που μόλις σας ρώτησα και μάλιστα περιλαμβάνει και ορισμένα ποσά, τα οποία θα μπορούσατε ή να επαληθεύσετε η να διαψεύσετε. Συγκεκριμένα - και διαβάζω τώρα το κείμενο της ερώτησής μου, κύριε Υπουργέ - : «Σύμφωνα με δημοσιεύματα τα Ελληνικά Ταχυδρομεία βρίσκονται σε δεινή οικονομική θέση». Αυτά θέλω να μου επαληθεύσετε. Αυτό ήρθα εδώ να σας ρωτήσω σήμερα. «Συγκεκριμένα, οφείλουν προς το Ταμείο Παρακαταθηκών και Δανείων 115 εκατομμύρια ευρώ από δάνειο. Έχουν οφειλή προς τον ΕΦΚΑ, δηλαδή χρωστάνε ασφαλιστικές εισφορές, 20 εκατομμύρια ευρώ. Έχουν οφειλή προς τη ΔΕΗ 20 εκατομμύρια ευρώ. Έχουν οφειλή προς άλλους φορείς για λογαριασμό των οποίων εισπράττουν χρήματα 15 εκατομμύρια ευρώ, όπως είναι η απόδοση των χρημάτων που παρακρατούν από τους εργαζόμενους, για να πληρώσουν τα δάνειά τους». Διαβάζω την ερώτηση, κύριε Υπουργέ: «Σύμφωνα με τα ίδια δημοσιεύματα όσον αφορά στον τρεχούμενο λογαριασμό GIRO» - σας είπα, εγώ δείχνω μεγάλη ευαισθησία, γιατί αυτός περιλαμβάνει τις συντάξεις και τα επιδόματα των συνταξιούχων - «μέσω του οποίου πληρώνονται αυτοί, το ποσό αυτό είναι 80 εκατομμύρια ευρώ», που λένε ότι έχετε χρησιμοποιήσει αυτή τη στιγμή. Δεν έχετε κάνει κάποιον έλεγχο σε σχέση με αυτό; Δεν θα έπρεπε όποιος έχει την εποπτεία των ΕΛΤΑ να αναρωτιέται αν τα χρήματα που ο κόσμος πληρώνει για τη ΔΕΗ, αν τα χρήματα που ο κόσμος έχει εμπιστευθεί εκεί για τις συντάξεις και τα επιδόματά του τα χρησιμοποιεί ο ΕΛΤΑ για άλλους λόγους, για να μπορέσει να παραμείνει ζωντανός όσο εσείς θα είστε στην εξουσία; Δεν μου δίνετε συγκεκριμένες απαντήσεις για κανένα θέμα. Έχετε, όμως, τη δευτερολογία σας αν θέλετε να επανορθώσετε ως προς αυτό. Γι' αυτό ήρθαμε εδώ σήμερα, για να μιλήσουμε με στοιχεία. Και αν θέλετε να απαντήσετε με στοιχεία, απαντήστε και σε αυτό. Δεν βρίσκετε χρήματα για τα ΕΛΤΑ, για να μπορέσετε να τα λειτουργήσετε όπως πρέπει. Φαίνεται, όμως, κύριε Υπουργέ, ότι θα βρείτε χρήματα - γιατί έτσι ακούω - για να κάνετε μία ειδική έκδοση ενός γραμματόσημου για να πανηγυρίσετε για τη Συμφωνία των Πρεσπών, για αυτή τη συμφωνία που, όπως είπε και ο Πρωθυπουργός πρόσφατα στο εξωτερικό, η συντριπτική πλειοψηφία των Ελλήνων η οποία μπορεί να διαφωνεί με τη θεώρησή σας και να μην τους αρέσει αυτό το γραμματόσημο είναι αυτοί οι οποίοι είναι μη σκεπτόμενοι - ηλίθιοι. Και φαίνεται ότι έχετε λεφτά και γι' αυτό, γιατί έχω μία απόφασή σας που δημοσιεύτηκε πολύ πρόσφατα, μια απόφαση με εντολή - για να είμαι συγκεκριμένη και με αυτό κλείνω, κύριε Πρόεδρε και ευχαριστώ - του Υφυπουργού και του Γενικού Γραμματέα Ενημέρωσης και Επικοινωνίας ,όπου δώσατε στις εφημερίδες μισό εκατομμύριο για να διαφημίσουν τη Συμφωνία των Πρεσπών. Λεφτά για όλα αυτά υπάρχουν! Λεφτά για τα ταχυδρομεία υπάρχουν και ασχολείστε με αυτό το πράγμα, το οποίο είναι στο χαρτοφυλάκιό σας; Ευχαριστώ πάρα πολύ.
Κύριε Υπουργέ, έχετε τον λόγο.
Νομίζω ότι τον Κοινοβουλευτικό Έλεγχο πρέπει να τον αξιοποιούμε για να μην κάνουμε διάλογο κωφών και όταν απαντάμε κάτι, να μην προσποιούμαστε ότι δεν το ακούσαμε. Εξήγησα και πόσα λεφτά έχουν δοθεί στα ΕΛΤΑ και σε σχέση με την καθολική υπηρεσία, για την οποία δεν είχατε κάνει απολύτως τίποτε. Μην έρχεστε εδώ και λέτε ότι είχατε πάρει μία απόφαση μέχρι το ύψος των 15 εκατομμυρίων και θα ρωτάγατε την Ευρωπαϊκή Ένωση. Μέχρι τα 15 εκατομμύρια δεν χρειάζεται ερώτημα. Από τα 15 εκατομμύρια και πάνω πρέπει να απευθύνεις ερώτημα εάν εμπίπτει στις οριοθετήσεις περί κρατικών ενισχύσεων. Επίσης, σας είπα ότι εισπράξαμε από οφειλές από άλλους φορείς του δημοσίου. Και εκεί, επίσης, δεν είχατε κάνει τίποτε. Αλλά εδώ επιτρέψτε μου να σας πω ότι αναδεικνύεται μια θεμελιώδης διαφορά, ιδεολογική και πολιτική. Εσείς θεωρείτε ότι αυτό το κρίσιμο δίκτυο - αυτό έδειξε η πρακτική σας και η πολιτική σας - δεν χρειάζεται να υποστηριχθεί. Και επειδή είπατε και άλλα και αναφερθήκατε και στη Συμφωνία των Πρεσπών, έπρεπε δηλαδή να μην το κάνουμε αυτό; Έπρεπε να μην καταχωρηθεί στον κυριακάτικο Τύπο η Συμφωνία των Πρεσπών; Εδώ εσείς μιλάγατε για τη μέγιστη προδοσία που έχει γίνει και λέγατε τρισδιάστατα ψέματα στον ελληνικό λαό για ό,τι συνέβαινε. Η Συμφωνία των Πρεσπών, λοιπόν, κατοχύρωσε και την πάγια θέση της ελληνικής εξωτερικής πολιτικής, που μπορεί η Νέα Δημοκρατία να έχει μετακινηθεί και να μην την αγαπάει πια, με τη σύνθετη ονομασία με γεωγραφικό προσδιορισμό, με συνταγματικές αλλαγές,…
Κύριε Υπουργέ, μην κάνουμε τώρα συζήτηση για τις Πρέσπες.
Κύριε Πρόεδρε, επιτρέψτε μου για λίγο.
Εγώ σας επιτρέπω, αλλά να μην ανοίξουμε τώρα θέμα.
Δέχομαι την παρέμβασή σας. Κλείνω την παρέμβασή μου, λέγοντας ότι η Συμφωνία των Πρεσπών ήταν αυτή που έκανε για πρώτη φορά τους γείτονες να παραδεχθούν ότι δεν έχουν καμμία σχέση με την αρχαία ελληνική ιστορία, με τον Αριστοτέλη και τον Μέγα Αλέξανδρο. Αυτό δεν έγινε από τη Νέα Δημοκρατία κατανοητό ή μάλλον δεν επικοινωνήθηκε προς τους ανθρώπους οι οποίοι την ακούν. Για τις συγκεκριμένες εκκρεμότητες θα καταθέσω τη σχετική απάντηση, η οποία μας απευθύνθηκε από τα ΕΛΤΑ. Η απάντηση λέει ότι ο αλληλόχρεος λογαριασμός που τηρούν τα ΕΛΤΑ στο Ταμείο Παρακαταθηκών εξυπηρετείται κανονικά και χωρίς πρόβλημα. Την καταθέτω στα Πρακτικά. [[Στο σημείο αυτό ο Υπουργός κ. Νικόλαος Παππάς καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής]] Σε σχέση με τις οφειλές προς τη ΔΕΗ, καλά κάνατε και δεν ρωτάτε. Είχαμε συζητήσει και σας είχα πει ότι λύνεται το θέμα. Εάν θυμάμαι καλά, ήταν Ιούνιος ή Ιούλιος του περασμένου έτους και το είχαμε συζητήσει. Χθες είχαμε και μια δήλωση του προέδρου της ΔΕΗ, που ακριβώς λέει ότι έχει λυθεί το πρόβλημα της συνεννόησης των δυο εταιρειών. Σχετικά με τον λογαριασμό GIRO, σας λέω τι μας είπε η διορισμένη από το Υπουργείο Οικονομικών διοίκηση των ΕΛΤΑ. Τηρούνται τα προβλεπόμενα με βάση το θεσμικό πλαίσιο και τέλος, ΕΦΚΑ κ.λπ., λέει, βρίσκονται σε συζητήσεις, ώστε να διευθετηθούν οι μεταξύ τους οφειλές. Η δική μας Κυβέρνηση κληρονόμησε, κυρίες και κύριοι, κύριε Πρόεδρε, αντιφάσεις και στρεβλές νοοτροπίες σε σχέση με την ταχυδρομική αγορά. Ήξερε η προηγούμενη κυβέρνηση ότι υπήρχε η πορεία προς την απελευθέρωση της αγοράς. Δεν προετοιμάστηκαν τα ΕΛΤΑ, δεν προετοιμάστηκε το νομοθετικό πλαίσιο και βεβαίως, τώρα έχουμε και την εκτίμηση για την καθολική υπηρεσία, για την οποία επίσης καταθέτω στα Πρακτικά σχετικό έγγραφο από την Εθνική Επιτροπή Τηλεπικοινωνιών και Ταχυδρομείων, με εκτιμήσεις οι οποίες υπερβαίνουν τα 15.000.000 ευρώ. [[Στο σημείο αυτό ο Υπουργός Ψηφιακής Πολιτικής, Τηλεπικοινωνιών και Ενημέρωσης κ. Νικόλαος Παππάς καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής]] Θα έχετε, λοιπόν, την ευκαιρία και αυτά να τα δείτε και όποιες άλλες λεπτομέρειες, στο πλαίσιο του κοινοβουλευτικού ελέγχου, σε σχέση με την οικονομική κατάσταση της εταιρείας να τις μάθετε. Θέλω να κλείσω με το εξής: Η Κυβέρνηση έχει την αρχή της υποστήριξης δημόσιων υποδομών, κρίσιμων υποδομών όπως είναι τα ΕΛΤΑ. Θέλω να σας διαβεβαιώσω, κ. Ασημακοπούλου, για το εξής: Ο ομιλών και η Κυβέρνηση δεν θα επιτρέψουν υπό τη δικαιολογία της ανασυγκρότησης να μπουν σε εφαρμογή σχέδια που ενδεχομένως προηγούμενες κυβερνήσεις να είχαν στο νου τους, τα οποία να περιλαμβάνουν κλείσιμο δεκάδων ή εκατοντάδων καταστημάτων των ΕΛΤΑ ή πάρα πολλές απολύσεις εργαζομένων ή ένα σχέδιο πετσοκόμματος αυτής της πολύ κρίσιμης υποδομής. Με αυτήν την έννοια, κλείνοντας, θα ήθελα να καλωσορίσω την ερώτησή σας, η οποία νομίζω ότι βοήθησε και την Κυβέρνηση και την Αντιπολίτευση να καταλάβουμε το πού στέκεται ο καθένας μας και τον λαό να καταλάβει ποιες είναι οι προθέσεις μας. Ευχαριστώ πολύ.
Προχωρούμε στη συζήτηση της πρώτης με αριθμό 305/28-1-2019 επίκαιρη ερώτηση πρώτου κύκλου (Α΄) του Βουλευτή Αττικής της Νέας Δημοκρατίας κ. Αθανασίου Μπούρα προς τον Υπουργό Περιβάλλοντος και Ενέργειας, με θέμα: «Κτηματογράφηση Δημοτικών Ενοτήτων Μεγάρων και Οινόης». Στην επίκαιρη αυτή ερώτηση θα απαντήσει ο Υφυπουργός Περιβάλλοντος και Ενέργειας κ. Γεώργιος Δημαράς. Κύριε Μπούρα, έχετε τον λόγο.
Ευχαριστώ, κύριε Πρόεδρε. Κύριε Υπουργέ, έρχομαι πριν μπω στην Αίθουσα από τα Μέγαρα όπου σήμερα έχουν μια πολύ μεγάλη τοπική εορτή, των Αγίων Τεσσάρων Μαρτύρων Μεγαρέων. Φεύγοντας, ήξεραν οι Μεγαρείς ότι έρχομαι εδώ, προκειμένου να εκφράσω την αγωνία τους, αλλά και την παράκλησή τους για ένα μείζον θέμα που τους κρατά σε αγωνία. Και εξηγούμαι: Αναφέρομαι τόσο στην περιοχή της Οινόης, της βασανισμένης και ταλαιπωρημένης Μάνδρας, αλλά κυρίως στην περιοχή των Μεγάρων, που πρέπει να σας πω ότι είναι, εάν όχι ο μεγαλύτερος σε έκταση, αλλά από τους μεγαλύτερους δήμους της χώρας, που προσφέρει μέσω του πρωτογενούς τομέα σημαντικά στην εθνική οικονομία. Αυτοί οι άνθρωποι στη μεγάλη τους πλειοψηφία ασχολούνται με αυτόν τον πρωτογενή τομέα και τροφοδοτούν όχι μόνο την Αττική αλλά και το πανελλήνιο με τα εξαιρετικά κηπευτικά προϊόντα τους, τα παράγωγα της πτηνοτροφίας - το γνωρίζετε - , της κτηνοτροφίας, της αλιείας. Οι άνθρωποι αυτοί πράγματι βρέθηκαν προ απροόπτου - και εξηγούμαι - όταν η «Ελληνικό Κτηματολόγιο» με απόφασή της, την οποία καταθέτω στα Πρακτικά και η οποία ελήφθη στις 5 Δεκεμβρίου - και καταλαβαίνετε τι σημαίνει ελήφθη 5 Δεκεμβρίου - τους καλούσε από τις 10 Δεκεμβρίου - δεν ξέρω αν προλαβαίνει να πάει η απόφαση αυτή στον χρόνο αυτό - να υποβάλουν αίτηση για κτηματογράφηση με περιθώριο τριών μηνών, δηλαδή μέχρι τις 10 Μαρτίου, και είμαστε τώρα στην 1η Φεβρουαρίου - και πρέπει να πω και καλό μήνα. [[Στο σημείο αυτό ο Βουλευτής κ. Αθανάσιος Μπούρας καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής]] Αμέσως το πληροφορήθηκα και εγώ μέσω του τοπικού Τύπου και των τοπικών sites, τα οποία ειλικρινά εξέφρασαν την αγωνία τους και κατέστησαν σαφές ότι είναι αδύνατον να πραγματοποιηθεί αυτή η κτηματογράφηση, καθώς μάλιστα μεσολάβησε η περίοδος των γιορτών. Καταθέτω μάλιστα για τα Πρακτικά και προχθεσινό, νέο δημοσίευμα της έγκριτης εφημερίδας της περιοχής «ΕΠΙΚΑΙΡΟΤΗΤΑ ΔΥΤΙΚΗΣ ΑΤΤΙΚΗΣ». [[Στο σημείο αυτό ο Βουλευτής κ. Αθανάσιος Μπούρας καταθέτει για τα Πρακτικά το προαναφερθέν δημοσίευμα, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής]] Εγώ έκανα την ερώτηση την πρώτη, γραπτή, στην οποία δεν πήρα απάντηση, με ημερομηνία 12-12-2018. Είναι η με αριθμό πρωτοκόλλου 4264 και την καταθέτω και αυτήν στα Πρακτικά. [[Στο σημείο αυτό ο Βουλευτής κ. Αθανάσιος Μπούρας καταθέτει για τα Πρακτικά την προαναφερθείσα ερώτηση, η οποία βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής]] Ζώντας καθημερινά και επισκεπτόμενος την περιοχή σχεδόν κάθε μέρα όλοι οι άνθρωποι με ρωτούσαν. Και επειδή παρήλθε διάστημα πέραν των πενήντα ημερών, ήδη από τις 12 Δεκεμβρίου, έπρεπε να επανέλθω και το μόνο μέσο που είχα ήταν η επίκαιρη ερώτηση και γι' αυτό σας καταθέτω την επίκαιρη αυτή ερώτηση, με την οποία σας παρακαλώ θερμά - δεν ήρθα να αντιπολιτευτώ, προς θεού, ήρθα να παρακαλέσω για ένα πολύ μεγάλο πρόβλημα - να το λύσετε. Πιστεύω στη δική σας πρακτική σκέψη, στη δική σας κατανόηση, σας γνωρίζω, είστε και μηχανικός και πρέπει να σας πω ότι είναι αδύνατον να προλάβουν οι άνθρωποι αυτοί και ότι ως αυτή τη στιγμή έχουν υποβληθεί ελάχιστες αιτήσεις.
Κύριε Μπούρα, ολοκληρώστε.
Είναι μείζον το θέμα, κύριε Πρόεδρε,…
Και γι' αυτό σας έδωσα διπλάσιο χρόνο. Κλείστε, σας παρακαλώ.
Θα επανέλθω στη δευτερολογία μου. Θα ήθελα να τονίσω μόνο ότι σας παρακαλώ θερμά να το δείτε, κύριε Υπουργέ, διότι ζητούσα μέχρι τον Σεπτέμβριο παράταση, αλλά δόθηκε μέχρι τον Δεκέμβριο. Έχετε λάβει και σχετική επιστολή από τη δημοτική αρχή και η πρότασή μου είναι να δώσετε τουλάχιστον μέχρι τον επόμενο Δεκέμβριο γιατί, όπως θα σας πω στη δευτερολογία μου, είναι αδύνατον να γίνει αυτή η κτηματογράφηση.
Κύριε Υπουργέ, έχετε τον λόγο με σχετική ανοχή κι εσείς.
Κύριε Μπούρα, θέλω να σας ευχαριστήσω, κατ' αρχάς, που κάνατε αυτή την επίκαιρη ερώτηση, γιατί δόθηκε μια ευκαιρία σήμερα να μιλήσουμε για το ελληνικό Κτηματολόγιο, που αφορά όχι μόνο την περιοχή Μεγάρων και Οινόης, αλλά ολόκληρη την Ελλάδα. Ξέρετε, το εθνικό Κτηματολόγιο αποτελεί από τα σημαντικότερα μεταρρυθμιστικά έργα στη σύγχρονη ελληνική ιστορία. Σήμερα με το «ΚΤΙΜΑ 16» γίνεται η κτηματογράφηση σχεδόν σε όλη την Ελλάδα, δηλαδή μέχρι το 2015 είχαμε περίπου το 19,4% σε ποσοστό δικαιωμάτων, ήτοι αντίστοιχο ποσοστό σε έκταση το 6,4% της χώρας. Γιατί; Γιατί προχώρησαν μόνο την κτηματογράφηση στα μεγάλα αστικά κέντρα, αφού δεν υπήρχαν οι δασικοί χάρτες. Σήμερα, λοιπόν, όσο προχώρησαν και οι δασικοί χάρτες, προχωρά το Κτηματολόγιο σε ολόκληρη τη χώρα και με το «ΚΤΙΜΑ 16» και αν έχετε δει και τον χάρτη, αυτές οι μπλε περιοχές είναι υπό κτηματογράφηση, και δεν είναι μόνο η περιοχή των Μεγάρων. Καταλαβαίνω την ανησυχία που έχουν οι κάτοικοι και τη δική σας ανησυχία να εξυπηρετήσετε τους πολίτες της περιοχής σας αλλά και των ψηφοφόρων σας. Σας λέω ότι την ίδια ανησυχία έχουμε και εμείς. Και εγώ, πραγματικά, επειδή ξέρω τον χώρο αυτόν, σας λέω ότι, σύμφωνα με τις διατάξεις του ν.2308/1995, η προθεσμία υποβολής δηλώσεων είναι τρεις μήνες για τους κατοίκους εσωτερικού και έξι μήνες για τους κατοίκους εξωτερικού και το ελληνικό δημόσιο έχει δυνατότητα παράτασης μέχρι τρεις μήνες, με αποφάσεις του ελληνικού Κτηματολογίου. Επομένως, υπάρχει η δυνατότητα από τον νόμο για τρεις μήνες. Η κτηματογράφηση κάθε περιοχής διενεργείται στα πλαίσια δημόσιας σύμβασης.
Περαιτέρω τρεις μήνες.
Για τρεις μήνες ακόμη. Η σύμβαση αυτή υπόκειται σε συγκεκριμένο χρονοδιάγραμμα και προϋπολογισμό. Η άνευ νόμιμου ερείσματος παράταση εκτέλεσης από τον ανάδοχο των εργασιών της σύμβασης επιβαρύνει το οικονομικό αντικείμενο αυτής και προφανώς αντιβαίνει στους κανόνες δημοσιονομικής πολιτικής, αφού η σύμβαση χρηματοδοτείται από εθνικούς πόρους. Στον Δήμο Μεγαρέων και την Κοινότητα Οινόης η συλλογή δηλώσεων ξεκίνησε στις 10-12-2018 και λήγει στις 12-3-2019, όπως είπατε, για τους κατοίκους εσωτερικού και σε τρεις μήνες ακόμα για τους κατοίκους εξωτερικού. Το ελληνικό Κτηματολόγιο παρακολουθεί στενά σε καθημερινή βάση την εξέλιξη για τη διαδικασία της υποβολής των δηλώσεων. Επομένως, μη νομίζετε ότι δεν μας ενδιαφέρει η περιοχή, γιατί κάτι ανάλογο συμβαίνει και σε όλη την Ελλάδα. Η προσέλευση πάντως των δικαιούχων στο γραφείο αυξάνεται συνεχώς τον τελευταίο καιρό και ιδιαίτερα τις Τετάρτες που δουλεύει 12 ώρες, δηλαδή από τις οχτώ το πρωί μέχρι τις οκτώ το βράδυ. Τυχόν παράταση προθεσμίας στην παρούσα χρονική στιγμή, ενώ δεν έχει παρέλθει ακόμα ούτε το δίμηνο από το, κατ' αρχάς, συνολικό διάστημα των τριών μηνών, δεν τεκμηριώνεται από τα μέχρι τώρα διαθέσιμα στοιχεία και παράλληλα ελλοχεύει ο κίνδυνος της αναστολής της αυξανόμενης προσέλευσης. Πάντως θέλω να σας πω ότι το ελληνικό Κτηματολόγιο θα εξαντλήσει όλες τις δυνατότητες παράτασης των προθεσμιών υποβολής δηλώσεων, όπως ορίζονται από τον νόμο, αφού όμως υπάρξει πραγματική ανάγκη και τεκμηριώνεται αυτή η ανάγκη. Ευχαριστώ και πάλι, κύριε Μπούρα, για την ερώτηση.
Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία σαράντα μαθήτριες και μαθητές και τρεις εκπαιδευτικοί συνοδοί από το Γενικό Λύκειο Καλαμπακίου Δράμας. Αγαπημένα μας παιδιά, θέλω να σας ενημερώσω, επειδή βλέπετε την Αίθουσα άδεια, ότι σήμερα είναι ημέρα κοινοβουλευτικού ελέγχου. Τι σημαίνει αυτό; Σημαίνει ότι οι Βουλευτές της Αντιπολίτευσης κατά κύριο λόγο, αλλά και της συμπολίτευσης, υποβάλλουν ερωτήσεις για θέματα που τους ενδιαφέρουν στους αρμόδιους Υπουργούς. Έτσι, στην Αίθουσα βρίσκεται ο Βουλευτής που ερωτά και ο Υπουργός που απαντά. Γι' αυτό και βλέπετε την Αίθουσα μόνο με τους ερωτώντες Βουλευτές και τους απαντώντες Υπουργούς. Με αυτήν τη διευκρίνιση σάς καλωσορίζουμε από την ωραία πόλη σας, τη Δράμα, στη Βουλή των Ελλήνων και σας ευχόμαστε να περάσετε ένα καλό σαββατοκύριακο στην Αθήνα. [[Χειροκροτήματα απ' όλες τις πτέρυγες της Βουλής]] Ορίστε, κύριε Μπούρα, έχετε τον λόγο.
Κύριε Υπουργέ, θα προσπαθήσω να απαντήσω στα επιχειρήματά σας. Πρέπει να σας πω - δεν ξέρω αν το καταλάβατε - ότι για τους ανθρώπους που εργάζονται στον πρωτογενή τομέα και λόγω των εορτών παρήλθε ένα διάστημα εντελώς νεκρό. Πρέπει να σας πω, εξάλλου, ότι υπάρχουν πλειάδα δικαιολογητικών, τα οποία πρέπει να συγκεντρωθούν και τα γνωρίζετε. Και λέω, παραδείγματος χάριν, για να εκδοθεί με σημερινή αίτηση από το πρωτοδικείο - σήμερα - πιστοποίηση μη αποποίησης κληρονομιάς θέλει πάνω από δύο μήνες. Δεν ξέρω αν καταλάβατε. Θα πω και άλλο παράδειγμα. Το ίδιο ισχύει, εκτός από το Πρωτοδικείο, και για το Ειρηνοδικείο Μεγάρων. Αν έλθετε ή στείλετε κάποιον να δει τι γίνεται στα σκαλιά του Δήμου Μεγαρέων, θα διαπιστώσετε ότι είναι σε ουρές ο κόσμος, προκειμένου να πάρει αυτήν την πληθώρα των δικαιολογητικών, τα οποία θεσπίστηκαν καλώς ή κακώς. Και εδώ ανοίγω μια παρένθεση να πω ότι έχετε τη δυνατότητα κάποιον νόμο, αν δείτε ότι δεν λειτουργεί σωστά, επειδή μου είπατε ότι προβλέπεται το τρίμηνο, να τον διορθώσετε. Μα, το τρίμηνο παρέρχεται πριν ενημερωθεί ο κόσμος. Και σας ανέφερα χαρακτηριστικές ημερομηνίες. Πάνε στον δήμο για να πάρουν πιστοποιητικό πλησιέστερων συγγενών. Ξέρετε πόσο θέλει; Θέλει ενάμιση με δύο μήνες, γιατί είναι πολύς κόσμος. Όλοι πήγαν τώρα, γιατί μεσολάβησαν και οι γιορτές. Γι' αυτό, λοιπόν, θέλω να το δείτε διαφορετικά. Υπάρχει, δηλαδή και η δυνατότητα τροποποίησης του νόμου που λέτε για το τρίμηνο - εσείς έχετε και το μαχαίρι και το πεπόνι - και επιπλέον υπάρχουν και τα κόστη τα οποία είναι αβάσταχτα, κύριε Υπουργέ - και το γνωρίζετε - σε μια εποχή κρίσης και σε μια πολύ δύσκολη εποχή και λόγω εποχής, επειδή είμαστε και στον χειμώνα. Αιτήσεις; Ρωτήστε να δείτε, από μηδενικές έως ελάχιστες έχουν υποβληθεί, εκτός από μερικούς που έκαναν. Πάνω από το 90% αδυνατούν πλέον να καταθέσουν δικαιολογητικά. Απαιτείται παράταση και την παράταση να την προβλέψετε με νόμο, κύριε Υπουργέ. Και είστε πρακτικός, είστε και μηχανικός. Είναι σημαντικό αυτό το γεγονός. Και να σας πω και κάτι άλλο: Με αυτόν τον νόμο να βελτιώσετε και τη γραφειοκρατία, γιατί θα σας πω ένα, δύο παραδείγματα. [[Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή]] Τι χρειάζεται η μη αποποίηση, όταν ένας έχει δηλώσει την περιουσία του στο Ε9 και πληρώνει και ΕΝΦΙΑ; Δηλαδή τι χρειάζεται να πάρει πιστοποιητικό αποποίησης, που σας είπα πρωτύτερα ότι θέλει τουλάχιστον πάνω από δύο μήνες για να το πάρει από το πρωτοδικείο; Θα πάει κάποιος να διεκδικήσει, ενώ έχει αποποιηθεί περιουσία; Είναι απλά πράγματα. Αναφέρατε - και δεν θυμάμαι - τον αρχικό νόμο, ο οποίος είναι πολλά χρόνια πριν. Όλα τα πράγματα προχωρούν και εκσυγχρονίζονται. Και εγώ νομίζω ότι αυτές είναι διαπιστώσεις και εσείς που είστε και γνώστης του θέματος πρέπει άμεσα να αλλάξετε με νομοθετική σας πρωτοβουλία τον τρόπο υποβολής των αιτήσεων και ως προς τον χρόνο, αλλά και ως προς τη γραφειοκρατία η οποία συντηρείται. Πάντως, κύριε Υπουργέ, πρέπει να σας μεταφέρω την αγωνία, την παράκληση. Τίποτα δεν προχωράει, τίποτα δεν πρόκειται να γίνει σε έναν μήνα. Νομίζω ότι πρέπει, αν θέλετε να άρετε αυτά τα τρίμηνα - αυτά δεν λύνουν το πρόβλημα - , να προχωρήσετε σε μία νομοθετική παρέμβαση, όπως τη ζητάει εξάλλου και επίσημα σύσσωμη η δημοτική αρχή της πόλεως των Μεγάρων, έτσι ώστε να μπορέσουν οι άνθρωποι, που αδυνατούν και οικονομικά, γιατί ξέρετε - πάλι σας επικαλούμαι ως μηχανικό - τι έξοδα χρειάζονται αυτές οι διαδικασίες, για να βγουν πιστοποιητικά, για να γίνουν σχεδιαγράμματα, για να πληρωθούν μηχανικοί.
Ολοκληρώστε, κύριε Μπούρα.
Και υποβάλλω για τελευταία φορά την παράκληση - μετά από το γεγονός ότι δεν πήρα απάντηση στη γραπτή ερώτηση - τουλάχιστον στην επίκαιρη να είστε συγκεκριμένος και να καταλάβουν οι άνθρωποι ότι μπορεί να τους δοθεί η παράταση που χρειάζεται για να ολοκληρώσουν την υποχρέωσή τους. Δεν ζητούν χρήματα, ζητούν να λυθεί ένα διαδικαστικό θέμα.
Σας παρακαλώ, τελειώνετε, κύριε Μπούρα.
Εντάξει, κύριε Πρόεδρε, ευχαριστώ πολύ.
Εγώ, λοιπόν, κατάλαβα - και ο κύριος Υπουργός να μου πει, αν κατάλαβα καλά - ότι ο Υπουργός δεσμεύτηκε ότι έχει τη δυνατότητα εκ του νόμου, εάν το πρώτο τρίμηνο δεν φτάσει, να δώσει παράταση άλλους τρεις μήνες. Είναι έτσι, κύριε Υπουργέ;
Έτσι είναι, κύριε Πρόεδρε.
Ωραία, για να γραφτεί στα Πρακτικά.
Εφόσον, πραγματικά, διαπιστώνεται η ανάγκη. Και αυτές οι παρατάσεις, βέβαια, δεν είναι και λόγος πολλές φορές οι Έλληνες να το αναβάλλουν συνέχεια και να πηγαίνουν τελευταία στιγμή, γιατί ξέρουμε ότι αυτό είναι ελληνικό φαινόμενο. Πάντως, πρέπει να πούμε και κάτι, ότι οι πολλές παρατάσεις δεν μας βοηθούν κάποτε να τελειώσουμε την υπόθεση «Κτηματολόγιο» και έχουμε και μνημονιακή δέσμευση να τελειώσει το Κτηματολόγιο το 2021. Εγώ καταλαβαίνω πάρα πολύ τα θέματα που θέσατε και κατανοώ και λαμβάνω υπ' όψιν τις προτάσεις. Εξάλλου, όπως είπατε, εγώ ξέρω πάρα πολύ καλά αυτά τα θέματα. Τόσα χρόνια μηχανικός κάνω μεταγραφές σε υποθηκοφυλακεία. Ξέρω ότι τώρα με την ενοποίηση υποθηκοφυλακείων και Κτηματολογίου το «Κτηματολόγιο» θα απλουστεύσει τις διαδικασίες, γιατί ο πολίτης θα έχει να πάει μόνο σε μία Αρχή. Επομένως, έχει πολύ μεγάλη αξία και για την εξυπηρέτηση του πολίτη να προχωρήσουν οι διαδικασίες. Όμως, με τις πολλές και μεγάλες παρατάσεις βγαίνουμε εκτός χρονοδιαγραμμάτων. Πάντως, όπως είπατε, σε τελευταία ανάλυση, αν διαπιστωθούν και τέτοιες μεγάλες ανάγκες, μπορούμε να φτάσουμε να τροποποιήσουμε και τον νόμο, όσον αφορά αυτά τα ζητήματα. Πάντως, να ξέρετε ότι την ίδια ανησυχία που έχετε εσείς, την έχω και εγώ προσωπικά, επειδή ήξερα πολύ καλά το θέμα, αλλά την έχει και η Κυβέρνηση. Επομένως, αυτά τα ζητήματα δεν θα τα αφήσουμε να πάνε έτσι. Τα παρακολουθούμε. Για τις άλλες περιοχές υπάρχουν πιο μεγάλες δυσκολίες ακόμα και από τις περιοχές των Μεγάρων. Ήθελα να ενημερώσω σήμερα τους Έλληνες πολίτες ότι σε πάρα πολλές περιοχές πλέον της χώρας γίνεται η κτηματογράφηση. Και αυτό πρέπει να το προσέξουμε. Θα γίνει και μια καμπάνια. Θα γινόταν ενημέρωση. Ένας διαγωνισμός που είχε γίνει, δυστυχώς, προέβη άγονος. Θα βρούμε άλλες λύσεις και θα κάνουμε γρήγορη ενημέρωση των πολιτών. Να ξέρουν πάντως οι πολίτες ότι αν μέσα στις προθεσμίες δεν υποβάλουν τις δηλώσεις για τα δικαιώματά τους, μετά οι διαδικασίες είναι πολύ δύσκολες. Έχουν επτά χρόνια να ακολουθήσουν, αλλά με δικαστικές διαδικασίες που είναι και πολυέξοδες, αλλά εκτός των άλλων είναι και λίγο ρίσκο. Θα πρέπει, λοιπόν, να μάθουν οι Έλληνες πολίτες σήμερα και από εμένα και απ' αυτήν την παρέμβαση τη δική μας ότι πρέπει οπωσδήποτε μέσα στις προθεσμίες, είτε στο πρώτο τρίμηνο είτε όταν υπάρχουν παρατάσεις ακόμα για ένα τρίμηνο, να υποβάλουν τις δηλώσεις των δικαιωμάτων, γιατί διαφορετικά μπορούν μεν, αλλά δυσκολεύουν οι διαδικασίες και μετά τα επτά χρόνια, αν δεν τα δηλώσουν και τότε με τις δύσκολες διαδικασίες - μέσω δικαστηρίων δηλαδή μετά τις προθεσμίες αυτές που συζητάμε - οι περιουσίες τους περιέρχονται στο ελληνικό δημόσιο και δεν υπάρχει τρόπος να επανέλθουν. Αυτό θέλω να επισημάνω, για να το ακούσουν οι Έλληνες πολίτες. Εμείς παρακολουθούμε. Υπάρχουν δυσκολίες. Δεν υπάρχουν τίτλοι σε πάρα πολλές περιοχές, ιδιαίτερα στις αγροτικές περιοχές. Για κάθε μία από αυτές τις περιπτώσεις που έχουμε, υπάρχουν ζητήματα που επιλύονται, δηλαδή αν τα έχουν δηλώσει στο Ε9, τι άλλα στοιχεία τίτλων υπάρχουν, κ.λπ.. Όλα θα τα παρακολουθήσουμε, αλλά και το Κτηματολόγιο πρέπει να τελειώσει το 2021. Ευχαριστώ πολύ, κύριε Πρόεδρε.
Ωραία. Να ξέρετε πάντως, κύριε Υπουργέ, ότι ο κ. Μπούρας είναι επίμονος. Στο τέλος Φεβρουαρίου θα έρθει με άλλη επίκαιρη, γιατί θα παρακολουθεί.
Σίγουρα, κύριε Πρόεδρε.
Κύριοι συνάδελφοι, θα ήθελα να κάνω μια ανακοίνωση προς το Σώμα. Οι Υπουργοί Διοικητικής Ανασυγκρότησης, Ψηφιακής Πολιτικής Τηλεπικοινωνιών και Ενημέρωσης, Παιδείας, Έρευνας και Θρησκευμάτων, Εργασίας, Κοινωνικής Ασφάλισης και Κοινωνικής Αλληλεγγύης, Οικονομικών, καθώς και η Υφυπουργός Οικονομικών, κατέθεσαν στις 31-1-2019 σχέδιο νόμου: «Ενσωμάτωση στην ελληνική νομοθεσία: α) της Οδηγίας (ΕΕ) 2016/2102 του Ευρωπαϊκού Κοινοβουλίου και του Συμβουλίου της 26ης Οκτωβρίου 2016, για τη προσβασιμότητα των ιστότοπων και των εφαρμογών για φορητές συσκευές των οργανισμών του δημοσίου τομέα και β) του άρθρου 1 της Οδηγίας (ΕΕ) 2017/2455 του Συμβουλίου της 5ης Δεκεμβρίου 2017». Παραπέμπεται στην αρμόδια Διαρκή Επιτροπή. Φθάνουμε στο τέλος με τη συζήτηση της πρώτης με αριθμό 293/22-1-2019 επίκαιρης ερώτησης πρώτου κύκλου (Β΄) του Βουλευτή Σάμου του Συνασπισμού Ριζοσπαστικής Αριστεράς κ. Δημητρίου Σεβαστάκη προς τον Υπουργό Μεταναστευτικής Πολιτικής, με θέμα: «Άμεσες και Επείγουσες Ενέργειες για την αποσυμφόρηση του Κέντρου Υποδοχής και Ταυτοποίησης Σάμου και τη διαχείριση της παρατεταμένης κρίσης». Ορίστε, κύριε Σεβαστάκη, έχετε τον λόγο, με την ίδια ανοχή και σε σας και στον κύριο Υπουργό.
Ευχαριστώ πολύ. Δεν ξέρω αν το κοινοβουλευτικό τυπικό περιλαμβάνει ή μπορεί να περιλάβει και τη συναισθηματική ένταση. Κάνω αυτήν την ερώτηση υπό το κράτος μιας πολύ μεγάλης συναισθηματικής πίεσης, γιατί ταυτίζομαι με το συλλογικό αίσθημα του τόπου μου, της Σάμου. Επί ένα οκτάμηνο περίπου και πλέον, υπάρχει ένας πολύ μεγάλος αριθμός προσφύγων και μεταναστών στο κέντρο υποδοχής. Το κέντρο υποδοχής έχει ως όριο τα περίπου οκτακόσια άτομα. Οι αριθμοί είναι πάνω ή περίπου στις τεσσερισήμισι χιλιάδες, που αντιστοιχούν σε μια πόλη επτά χιλιάδων κατοίκων. Αυτό σημαίνει ότι έχω μια νέα πόλη, άτυπη πόλη. Έχω κάνει αρκετές κοινοβουλευτικές παρεμβάσεις με το ίδιο θέμα. Δυστυχώς, έχει διακυμάνσεις. Υπάρχουν περίοδοι έντασης και κρίσης, όπως το 2015, περίοδοι μιας ύφεσης του προβλήματος, όπως ενδεχομένως το 2017, και φέτος περίπου από τον Απρίλιο του 2018 μέχρι σήμερα έχω έναν τεράστιο αριθμό. Οι απορροές, οι απομακρύνσεις και οι τεκμηριώσεις της ευαλωτότητας δεν αρκούν, οι εισροές είναι ισοδύναμες με τις απομακρύνσεις. Επομένως, έχω το βίωμα του πολίτη που συμπιέζεται, που συμπιέζει την καθημερινότητά του, που συμπιέζεται η λειτουργικότητα της πόλης. Αυτό, λοιπόν, το βίωμα το συνθλιπτικό δεν βοηθάει ούτε τους φιλοξενούμενους ούτε τον ντόπιο, τον γηγενή, τον κάτοικο, τον πολίτη. Αυτό είναι το πρόβλημα στην αρχική περιγραφή του. Στη δευτερολογία μου θα αναπτύξω και τα επόμενα χαρακτηριστικά. Θέλω να υπογραμμίσω ότι την ανάλυση του προβλήματος την έχω κάνει και στους Έλληνες Ευρωβουλευτές και στον Πρόεδρο της Δημοκρατίας και σε όλες τις κλίμακες της Κυβέρνησης. Χρειάζεται να επικεντρωθούμε σαφώς στο εξής ερώτημα: Ποιες είναι οι άμεσες ενέργειες τις οποίες δρομολογεί και με ποιο χρονοδιάγραμμα και πώς θα γίνει η αποσυμφόρηση της Σάμου χωρίς άλλες καθυστερήσεις;
Ο Βουλευτής κ. Κωνσταντίνος Αχ. Καραμανλής, Βουλευτής Σερρών της Νέας Δημοκρατίας, ζητεί άδεια ολιγοήμερης απουσίας στο εξωτερικό. Η Βουλή εγκρίνει;
Συνεπώς η Βουλή ενέκρινε τη ζητηθείσα άδεια. Κύριε Υπουργέ, έχετε τον λόγο.
Ευχαριστώ, κύριε Πρόεδρε. Επιτρέψτε μου να χρησιμοποιήσω και τον χρόνο της δευτερολογίας μου.
Θα έχετε ανοχή και στην πρωτολογία.
Κατ' αρχάς, κύριε Πρόεδρε, θέλω απερίφραστα να καταδικάσω την επίθεση που δέχτηκε πρόσφατα ο Φώτης Μαντζώρος, δάσκαλος και εκπρόσωπος του Συλλόγου Δασκάλων και Νηπιαγωγών της Σάμου, από λίγους - που δεν εκφράζουν το φρόνημα και το αίσθημα του σαμιώτικου λαού - και να ξεκαθαρίσω το εξής: Παντού, σε κάθε τόπο υπάρχουν κάποιοι λίγοι άνθρωποι που φωνάζουν πολύ λέγοντας τίποτα. Όμως, όταν φτάνει η συζήτηση στα παιδιά, τότε συζητάμε μόνο για δικαιώματα και τις υποχρεώσεις μας απέναντι στα παιδιά. Οπότε, όπως είπε και ο Υπουργός Εσωτερικών Αλέξανδρος Χαρίτσης χθες, δεν υπάρχει περίπτωση να κάνουμε πίσω από την εκπαίδευση των προσφυγόπουλων σε όλη την Ελλάδα και, βέβαια, στη Σάμο. Γι' αυτόν τον λόγο διατέθηκαν και περισσότερα χρήματα για τη μεταφορά τους. Αυτά για να είμαστε καθαροί όσον αφορά μια σειρά ζητήματα. Όσον αφορά την ερώτηση του κ. Σεβαστάκη, κύριε Σεβαστάκη, έχετε δίκιο. Η κατάσταση στη Σάμο δεν χωράει σε αυτό που συνήθως εγώ λέω, ότι είναι οριακή. Έχει ξεπεράσει αυτό το όριο. Αυτή τη στιγμή στη Σάμο, στο κέντρο υποδοχής και ταυτοποίησης, βρίσκονται πλήρως καταγεγραμμένοι τρεις χιλιάδες εξακόσιοι ογδόντα έξι πολίτες τρίτων χωρών σε ένα μικρό ΚΥΤ των εξακοσίων πενήντα στην ουσία, για να λέμε όλη την αλήθεια. Για το πώς προέκυψε αυτή η κατάσταση θα μπορούσαμε να κάνουμε μια ολόκληρη συζήτηση. Θέλω να επισημάνω, βέβαια, ότι υπάρχει μια μεγάλη δυσκολία από τη μεριά των υπηρεσιών του Υπουργείου και άλλων Υπουργείων. Αναφέρετε ορισμένα πράγματα. Βεβαίως προέκυψε και από δύο άλλα γεγονότα: Το ένα γεγονός είναι διαχρονικό, δηλαδή η μη συνεργασία κυρίως της Αντιπεριφέρειας στο να διαμορφωθεί ένας άλλος χώρος - γιατί το ΚΥΤ στην ουσία κρέμεται πάνω από το Βαθύ - ο οποίος θα ήταν πιο απλόχωρος και πιο άνετος και όπου θα μπορούσαν τα πάντα να λειτουργήσουν καλύτερα. Το δεύτερο που λέω είναι για τις υπηρεσίες. Στην ουσία είναι οι πολύ αυξημένες ροές. Δηλαδή το 2017 στη Σάμο είχαμε πέντε χιλιάδες εξακόσιες ογδόντα τρεις αφίξεις. Το 2018 είχαμε οκτώ χιλιάδες πεντακόσιες εξήντα δύο. Και το μεγάλο πρόβλημα είναι ότι οι περίπου πέντε χιλιάδες από αυτές τις αφίξεις είναι το τετράμηνο Σεπτέμβριος - Δεκέμβριος του 2018, που δημιούργησαν μια τελείως καινούργια κατάσταση. Δεν θα μείνω όμως στα νούμερα, αν και θα αναφέρω ότι όλο το 2017 από τη Σάμο απομακρύνθηκαν τρεις χιλιάδες πεντακόσιες εξήντα τέσσερις πολίτες τρίτων χωρών. Το 2018 απομακρύνθηκαν πέντε χιλιάδες εξακόσιοι έντεκα. Ενώ δηλαδή αυξήθηκε, φτάσαμε όμως στην κατάσταση που περιγράψατε προηγούμενα: Φεύγουν κάποιοι, έρχονται ακόμα περισσότεροι. Αυτό σημαίνει βέβαια ότι πρέπει να πάρουμε - και παίρνουμε - πολύ συγκεκριμένα μέτρα. Το ένα μέτρο αφορά να επιμένουμε στην ουσία της κοινής δήλωσης Ευρωπαϊκής Ένωσης - Τουρκίας. Δηλαδή η κοινή δήλωση τι λέει; Ό,τι πρέπει ο κόσμος αυτός να παραμένει στην Τουρκία και οι επιστροφές να είναι διορθωτικός μηχανισμός. Αυτό δεν συμβαίνει στη Σάμο. Το πρόγραμμά μας πετυχαίνει στη Λέσβο, στη Λέρο, στη Χίο, στην Κω. Στην Λέσβο έχουμε από εννέα χιλιάδες, που ήταν στην 1η Σεπτεμβρίου, τέσσερις χιλιάδες πεντακόσιους αυτή τη στιγμή και βαίνει καλύτερα. Στη Σάμο δεν έχουμε τα ίδια αποτελέσματα. Άρα, η επιμονή μας είναι, σε συνεννόηση με την Τουρκία, σε σχέση με τις ροές. Δεν φτάνει όμως αυτό. Η συμφωνία μας με το Υπουργείο Υγείας είναι να προστεθούν δύο γιατροί στα μέσα του Φεβρουαρίου, ώστε να προχωράνε πιο γρήγορα οι διαδικασίες ευαλωτότητας. Ενώ δηλαδή κάποιος που κάνει αίτηση βούλησης ασύλου, όταν δεν είναι ευάλωτος, η διαδικασία συνολικά ολοκληρώνεται σε περίπου τρεις με τέσσερις μήνες, όταν δηλώνει ευαλωτότητα, αυτοί οι μήνες πολλαπλασιάζονται. Μιλάω για όλες τις διαδικασίες. Και είναι πρόβλημα ότι στη Σάμο έχουμε έναν γιατρό μερικής απασχόλησης ο οποίος κάνει αυτό που μπορεί να κάνει, αλλά το αποτέλεσμα είναι πενιχρό. Το τρίτο είναι ότι ήδη έχει ολοκληρωθεί το πρώτο κομμάτι των διαδικασιών. Έχει βρεθεί ένας χώρος, ο οποίος δεν επηρεάζει ούτε το Βαθύ - θα τα λέω με τα ονόματά τους, γιατί ξέρουμε ότι όλα αυτά περνάνε - ούτε τους Μυτιληνιούς, ώστε εκεί να αναπτυχθεί ένα καινούργιο κέντρο υποδοχής και ταυτοποίησης. Ελπίζω, μέχρι το τέλος του Απριλίου, αυτό να είναι πλήρης εγκατάσταση και στο Βαθύ να κλείσει αυτό το κέντρο και να αποδοθεί η περιοχή στον δήμο. Αυτό είναι για εμάς πολύ σημαντικό. Συγχρόνως, στείλαμε δύο ομάδες - στείλαμε μία και στέλνουμε σε επόμενες μέρες και δεύτερη - αυτές που κανένας θα έλεγε ομάδες ταχείας επέμβασης, για να προχωρήσουν τις διαδικασίες του ασύλου. Έχουμε κάποια αποτελέσματα αρκετά καλά. Συγχρόνως, θέλουμε να πάρουμε τους ασυνόδευτους ανήλικους, οι οποίοι είναι περίπου διακόσιοι πενήντα στο κέντρο υποδοχής της Σάμου, το ταχύτερο δυνατόν, σε συνεννόηση με το Υπουργείο Εργασίας, μέσα σε μία εβδομάδα από τη Σάμο σε δομές της ενδοχώρας. Αυτά είναι κομμάτια ενός συστήματος το οποίο, επειδή έχω τώρα την προηγούμενη εμπειρία που δεν πετύχαμε στη Σάμο ό,τι πετύχαμε στη Λέσβο, δεν θέλω να το προσδιορίσω με ακρίβεια χρονικά, αλλά πιστεύω ότι τα πολλαπλασιαστικά αποτελέσματα μέσα στον Φεβρουάριο θα φανούν, ώστε να έχουμε μια οριστική λύση μέχρι τα τέλη του Μαρτίου για να είναι εξομαλυμένη η κατάσταση. Κατά τα άλλα, δεν μπορώ να συμφωνήσω με την ανακοίνωση του Εργατικού Κέντρου Σάμου στον βαθμό που δεν είναι, κατά τη γνώμη μου, με μια έννοια πλήρως ειλικρινής. Γιατί η ανακοίνωση λέει: «Πάρτε τους από τη Σάμο». Και μετά βάζει γύρω - γύρω διάφορες φιοριτούρες: «Φέρτε τους στην ενδοχώρα. Και από την ενδοχώρα ας πάνε όπου θέλουν». Εγώ, όμως, λέω ότι εβδομήντα πέντε χιλιάδες πρόσφυγες και μετανάστες που υπάρχουν αυτή τη στιγμή στην Ελλάδα, ως αποτέλεσμα του τι έχει συμβεί από το 2015 μέχρι και τώρα, είναι στην Ελλάδα. Δεν ξεχωρίζω τα νησιά από την Ελλάδα. Και έτσι πρέπει να το αντιμετωπίσουμε όλοι μαζί. Οπότε, η ενδυνάμωση των υπηρεσιών, η μεταφορά αυτών που έχουν δικαίωμα - πρώτα και κύρια των ασυνόδευτων - η ενίσχυση των ιατρικών υπηρεσιών και των υπηρεσιών ασύλου και πρώτης υποδοχής είναι στην προτεραιότητά μας. Και πρέπει να ξέρετε ότι η Σάμος είναι στην προτεραιότητά μας σε σχέση με όλη την υπόλοιπη Ελλάδα. Σας ευχαριστώ.
Κύριε Υπουργέ, πριν δώσω τον λόγο στον κ. Σεβαστάκη - εάν θέλει, μπορεί και να το σχολιάσει - απ' ό,τι κατάλαβα είπατε ότι ένας από τους λόγους των αυξημένων ροών είναι ότι μάλλον δεν τηρείται η Συμφωνία Ευρωπαϊκής Ένωσης - Τουρκίας ή δεν τηρείται στο σύνολό της. Υπάρχει μια αρρυθμία. Εγώ ελπίζω ότι στην επικείμενη συνάντηση του Πρωθυπουργού με τον κ. Ερντογάν αυτό το θέμα θα τεθεί. Και ελπίζω ακόμα περισσότερο - δεν το γνωρίζω, θα μας πείτε στη δευτερολογία σας - ότι θα είστε μαζί του για να μιλήσετε με τον ομόλογό σας και να το θέσετε σαν θέμα, διότι είναι ουσιαστικό. Κύριε Σεβαστάκη, έχετε τον λόγο.
Ευχαριστώ, κύριε Πρόεδρε. Να υπογραμμίσω ότι έχω παρακαλέσει τον κύριο Πρωθυπουργό να το θέσει στη συζήτηση με τον κ. Ερντογάν, ειδικά το θέμα της Σάμου. Και παρακαλώ και εσάς να δεσμευθείτε ότι θα τεθεί στις συνομιλίες. Είναι προφανές ότι υπάρχει ένα κύκλωμα, το οποίο είναι ασύλληπτο. Ξέρετε, απέναντι από τη Σάμο είναι μια αμιγώς ή σχεδόν αμιγώς στρατιωτική περιοχή, σε αντίθεση με την περιοχή απέναντι από τη Χίο, που είναι τουριστική. Πώς είναι δυνατόν σε μια αμιγώς στρατιωτική περιοχή να υπάρχει αυτή η διαρροή, η διάρρηξη του συστήματος; Είναι σίγουρο ότι έχουμε παραβίαση της συμφωνίας. Εν τούτοις, υπάρχει και ένα άλλο ερώτημα: Κατά πόσον το προφίλ, με το δεδομένο ότι οι ελεύσεις είναι κυρίως, ή σε μεγάλο βαθμό, από την κεντρική Αφρική, εμπίπτει στις κατηγορίες της Συμφωνίας Ευρωπαϊκής Ένωσης - Τουρκίας. Τουλάχιστον στην πρόσφατη επίσκεψή της η κ. Μέρκελ είχε πει ότι ουσιαστικά μόνο οι εξ Συρίας ορμώμενοι είναι αυτοί που εμπίπτουν στις πρόνοιες αυτής της συμφωνίας. Επομένως, υπάρχει και ένα ερώτημα για τη νομική διάσταση του θέματος. Θέλω να πω ότι ουσιαστικά έχουμε μια ρευστή, αποσαθρωμένη και μη υποκείμενη σε ευκρινή κανονιστικά πλαίσια κατάσταση: Είτε παραβιάζεται η συμφωνία είτε δεν είναι το προφίλ των ανθρώπων ενταγμένο στη συμφωνία. Άρα, έχουμε ένα νομικό πρόβλημα στη συγκεκριμένη περίπτωση. Δέχομαι ότι υπάρχει ένα πρόβλημα καθυστέρησης από το ΚΕΕΛΠΝΟ και ίσως και από τη διοίκηση του τοπικού κέντρου. Το ΚΕΕΛΠΝΟ αργεί τις τεκμηριώσεις. Έχω τη δέσμευση του Υπουργού Υγείας ότι θα ενισχυθεί με δύο επιπλέον γιατρούς. Εν τούτοις, αυτό αποτελεί τη μικρή κλίμακα, όπως επίσης, και τα προβλήματα που αναφέρατε. Να υπογραμμίσω ότι οι συλλογικές οργανώσεις των δασκάλων, των καθηγητών, των διανοουμένων της εκπαίδευσης, είναι πραγματικά προωθημένες και σε μια κατεύθυνση. Εν τούτοις, είναι δευτερογενή αυτά τα προβλήματα. Το πρωτογενές είναι λειτουργικό. Δεν λειτουργούν οι κοινωνικές δομές, γιατί έχουμε βάλει σε ένα λεωφορείο εκατό θέσεων διακόσιους πενήντα ανθρώπους. Αυτό δεν είναι ιδεολογικό. Παράγει, έχει ιδεολογικά αποτελέσματα, αλλά πρωτίστως είναι λειτουργικό. Σ' αυτό, λοιπόν, πρέπει να επιμείνουμε. Γνωρίζω τις προσπάθειες που κάνετε. Εν τούτοις, θα επισημάνω ότι συνολικά αυτά τα χρόνια έχει αποδειχθεί ότι πάρα πολύ μεγάλο μέρος των διοικητικών δομών έχουν πρόβλημα. Έχουν πρόβλημα συναρμογής, έχουν πρόβλημα συνεργασίας, έχουν πρόβλημα παραγωγής. Θέλω να πω ότι αυτή η διάσταση της μη λειτουργικότητας δεν είναι τυχαία. Είναι πονηρή, φαίνεται ότι υπάρχει ένα οργανωμένο κύκλωμα και θα ήθελα μεγαλύτερη επιμέλεια στον εντοπισμό του. Επίσης, κλείνοντας, θέλω να πω ότι τα νησιά έχουν μειωμένες κοινωνικές αντοχές, γιατί είναι κλειστά κοινωνικά βιοσυστήματα. Τα νησιά δεν έχουν την εναλλακτικότητα που υπάρχει στην ηπειρωτική χώρα. Αυτή είναι η διαφορά. Δεν είναι διαφορά είδους ή ποιότητας. Είναι η διαφορά στο ότι τα νησιά είναι περίκλειστα κοινωνικά βιοσυστήματα. Επομένως, έχουν μικρές νοσοκομειακές δομές, οι οποίες επιβαρύνονται και δεν υπάρχει εναλλακτικότητα. Έχουν μικρές πληθυσμιακές αντοχές. Είναι μικροί, περιορισμένοι και κλειστοί oi αριθμοί. Επομένως, στα νησιά η ένταση του προβλήματος έχει πολύ δραματικότερες επιπτώσεις στην κοινωνική συνοχή και θέλω αυτήν τη διάσταση να τη βάλουμε, γιατί επιστρέφει και στην ανθρωπιστική διαχείριση των φιλοξενούμενων και των διωκόμενων.
Ο κύριος Υπουργός έχει τον λόγο και θα ολοκληρώσουμε.
Ναι, κύριε συνάδελφε, αντιλαμβάνομαι πολύ καλά και συμφωνώ πλήρως σε σχέση με το τελευταίο που είπατε, που αφορά τα νησιά. Απλώς, πρέπει να συμφωνήσουμε ότι θα έπρεπε να αφορά το σύνολο των νησιών. Εδώ, όμως, έχουμε μια εξαιρετική κατάσταση στη Σάμο. Αυτό πρέπει να δεχθούμε. Αυτό που συμβαίνει στη Σάμο, το γεγονός ότι έχουν μια δική τους δομή κ.λπ. τα νησιά, θα έπρεπε να συμβαίνει και σε άλλα νησιά, στα οποία όμως προς το παρόν δεν συμβαίνει. Άρα, εμείς ψάχνουμε και πίσω απ' αυτό και ένα κομμάτι το είπατε και εσείς, το έχω καταγγείλει και δημόσια: Χρειάζεται να εντείνουμε την προσπάθειά μας. Είναι εμφανές ότι ένθεν και ένθεν, δηλαδή και από την πλευρά της Σάμου και από την πλευρά της Τουρκίας, είναι φανερό ότι λειτουργούν κάπως δυνατά εγκληματικά κυκλώματα. Και είναι πολύ παράξενο - μπορώ να έχω και ημερήσιες αναφορές - ότι στη Σάμο έφτασαν πρόσφυγες και μετανάστες με οκτώ μποφόρ θάλασσα. Είμαστε πολύ τυχεροί που δεν θρηνήσαμε, θα έλεγε κανένας, ναυάγια.
Κύριε Υπουργέ μου, αυτοί οι FRONTEX, που μένουν σε πεντάστερα ξενοδοχεία και παίρνουν έναν σκασμό λεφτά, τι κάνουν, μπορείτε να μου πείτε; Όχι ότι φταίει η Ελλάδα γι' αυτό, αλλά λέω, τι κάνουν;
Κοιτάξτε, και η εντολή της FRONTEX, εάν θέλετε τη γνώμη μου, πρέπει να αλλάξει, γιατί με μια έννοια λειτουργούν πολλές φορές ως επιτροπή υποδοχής.
Α, ωραία!
Σας το λέω, γιατί εάν δεν είσαι από την πλευρά που εκκινεί η βάρκα, θα έλεγε κανένας, τότε τι; Αυτό είναι το βασικό θέμα. Έχουμε συζητήσει και με τον κ. Αβραμόπουλο για το πώς μπορεί αυτό να αλλάξει. Αυτό είναι το ένα θέμα που ήθελα να τονίσω. Δεύτερο θέμα. Δεν είναι τόσο εύκολο εγώ να πω ότι δεν λειτουργεί η συμφωνία ή η κοινή δήλωση Ευρωπαϊκής Ένωσης - Τουρκίας ειδικά στη Σάμο. Θέλω, όμως, να σας βεβαιώσω ότι στις συναντήσεις μου με τον κ. Σοϊλού και με την επιτροπή η Σάμος έχει όλο αυτό το τελευταίο διάστημα πρώτη θέση. Δηλαδή πρώτα συζητάμε για τη Σάμο και μετά για τον Έβρο ή για τα άλλα τα νησιά, για το γεγονός ότι έχει ανοίξει ένας καινούργιος δρομάκος στον Έβρο κ.λπ.. Αυτό που μπορούμε να κάνουμε είναι να πάρουμε επιπλέον μέτρα, να βάλουμε περισσότερο κόσμο να ζητήσει άσυλο, περισσότερο κόσμο να δηλώσει ευαλωτότητα, περισσότερο κόσμο να κάνει τις διαδικασίες και καλύτερη συνεργασία με την Αστυνομία και το Λιμενικό επιστροφών, να βελτιώσουμε εν πολλοίς την κατάσταση. Θέλω να σας πω ένα ζήτημα. Βεβαίως, ξέρω ότι θα δεχθώ αμέσως πιέσεις, σε μία ώρα, από άλλα νησιά. Αυτή τη στιγμή έχω χίλιες θέσεις κενές στο εσωτερικό, δηλαδή στην ενδοχώρα, αναμένοντας αποτελέσματα από τη Σάμο. Δηλαδή, να τους πάρω αυτούς τους ανθρώπους μαζί με τους διακόσιους πενήντα, κενές θέσεις, για τα ασυνόδευτα ανήλικα, που με νοιάζουν, θα έλεγε κανείς, μία παραπάνω. Όχι, βέβαια, ότι δεν με νοιάζουν όλοι οι άλλοι, αλλά λέω ότι με νοιάζουν μια παραπάνω τα ασυνόδευτα ανήλικα. Χρειάζεται, λοιπόν, να δημιουργήσουμε και άλλα μέτρα ενίσχυσης των κατοίκων της Σάμου, οι οποίοι έχουν αποδείξει πολλές φορές το μέγεθος της ψυχής τους, το μέγεθος της υπομονής τους και το μέγεθος της δημοκρατικότητάς τους. Ευχαριστώ.
Αρκεί να μην τους αναγκάσουμε να την εξαντλήσουν. Σας ευχαριστώ, κύριοι συνάδελφοι. Ολοκληρώθηκε η συζήτηση των επικαίρων ερωτήσεων. Κυρίες και κύριοι συνάδελφοι, δέχεστε στο σημείο αυτό να λύσουμε τη συνεδρίαση;
Με τη συναίνεση του Σώματος και ώρα 11.26΄ λύεται η συνεδρίαση για την προσεχή Δευτέρα 4 Φεβρουαρίου 2019 και ώρα 18.00΄, με αντικείμενο εργασιών του Σώματος: κοινοβουλευτικό έλεγχο, συζήτηση επικαίρων ερωτήσεων.